ELOK PM LANTIK DUA TPM – MAHADZIR KHALID DARI UMNO DAN SEORANG LAGI DARI BERSATU

Sama ada wujud atau tidak perjanjian untuk melantik Timbalan Perdana Menteri daripada Bersatu, beberapa perkembangan yang berlaku akhir-akhir ini nampaknya menjadikan Ismail Sabri Yaakob tidak lagi punya banyak pilihan.
Pilihan paling wajar diambilnya kini ialah mengisi jawatan Timbalan Perdana Menteri itu dengan seberapa segera yang boleh.
Lebih-lebih lagi dengan pengesahan Marzuki Mohamed, bekas Ketua Setiausaha Sulit Mahiaddin Md Yasin ketika Presiden Bersatu itu memegang jawatan Perdana Menteri bahawa perjanjian itu memang wujud dan ditandatangani pada 17 Ogos 2021, membiarkan saja isu itu jadi perbualan tanpa titik penamat langsung tidak membawa sebarang keuntungan.
Menurut Marzuki lagi, perjanjian itu ditandatangani antara Ismail Sabri dengan Mahiaddin serta disaksikan dua orang menteri, seorang daripada UMNO dan seorang lagi daripada Bersatu.
Rasa-rasanya saksi hidup daripada UMNO itu tidak lain dan tidak bukan adalah Annuar Musa, Menteri Komunikasi dan Multimedia Malaysia.
Keperluan untuk Ismail Sabri mengisi jawatan itu sekarang ini sebenarnya lebih untuk meredakan ketegangan antara UMNO dan Bersatu yang timbul sejak kebelakangan ini dan bukan semata-mata untuk memenuhi perjanjian tersebut.
Selain menuntut kerusi menteri yang kini dipegang Zuraida Kamaruddin, Bersatu secara tiba-tiba membangkitkan soal jawatan Timbalan Perdana Menteri yang dikatakan wujud perjanjian mengenainya.
Bagi pihak UMNO pro kluster mahkamah, di samping menentang kerusi menteri Zuraida itu diserahkan kepada Bersatu, mereka juga menolak pemberian jawatan Timbalan Perdana Menteri kepada mana-mana pemimpin daripada parti pimpinan Mahiaddin itu.
Tujuan UMNO pro kluster mahkamah mendesak kerusi menteri Zuraida itu tidak dikembalikan kepada Bersatu hanyalah kerana ingin melihat Ismail Sabri bergaduh dengan Bersatu.
Dengan itu, harapan mereka akhirnya supaya Ismail Sabri bersetuju dengan kehendak UMNO supaya PRU15 diadakan dengan segera.
Tetapi, sebagaimana kita semua faham, Ismail Sabri tidak bersedia lagi untuk membubarkan Parlimen, antaranya kerana situasi ekonomi belum begitu baik dan mood rakyat juga tidak memihak kepada kerajaan ketika ini.
Begitu pun, melewatkan lagi pembubaran Parlimen dalam situasi wujud masalah antara UMNO dengan Bersatu serta di ketika UMNO sendiri mendesak PRU15 diawalkan, ia mesti disertai dengan langkah-langkah perlu untuk mengharmonikan keadaan.
Berdasarkan situasi semasa sekarang ini, berbanding melantik seorang Timbalan Perdana Menteri sebagai permintaan atau kerana ada perjanjian dengan Mahiaddin, melantik dua Timbalan Perdana Menteri barangkali adalah jalan penyelesaian yang lebih mampu menyejukkan suhu politik negara sehinggalah Parlimen dibubarkan pada tahun depan.
Dalam hal ini, Ismail Sabri perlu melantik seorang Timbalan Perdana Menteri daripada Bersatu dan seorang lagi daripada UMNO.
Bagi calon daripada Bersatu, boleh dilantik sesiapa saja yang berada dalam kabinet sekarang sama ada Timbalan Presidennya, Ahmad Faizal Azumu atau Peja, Setiausaha Agungnya, Hamzah Zainuddin atau Azmin Ali yang memegang jawatan Ketua Penerangan PN.
Sebaik-baiknya calon tersebut haruslah juga dipersetujui oleh Mahiaddin dan Bersatu.
Berkenaan calon daripada UMNO pula, calon paling sesuai untuk dilantik sebagai Timbalan Perdana Menteri ialah Mahadzir Khalid, Naib Presiden UMNO yang kini memegang jawatan Menteri Pembangunan Luar Bandar.
Kesesuaian Mahadzir bukan saja kerana kedudukan kanannya dalam hireaki parti, malah juga kerana jawatan menteri yang penting kepada rakyat luar bandar dan orang Melayu yang disandangnya sekarang.
Dengan perlantikan Mahadzir itu, Ismail Sabri dengan sendirinya dapat memperlihatkan sikap menghargai kedudukan hireaki parti pemimpin UMNO dalam urusan kerajaan, sesuai dengan konsep parti menguasai kerajaan.
Yang penting di sini, dengan melantik dua menteri yang memang sedia ada dalam kabinet sebagai Timbalan Perdana Menteri, ia tidaklah melibatkan banyak tambahan kos yang perlu ditanggung kerajaan.
Lagi pun, untuk kestabilan politik dan menambah keberkesanan kerajaan di mana akhirnya rakyat juga yang mendapat faedah daripadanya, mengeluarkan sedikit kos tambahan daripada wang kerajaan barangkali tidaklah menjadi perkara yang harus menjadi isu besar.
Tak kurang pentingnya, dengan adanya Timbalan Perdana Menteri daripada UMNO itu, sosek-sosek berebut jawatan dan keghairahan sesetengah pemimpin mahu menonjolkan diri sebagai pemimpin nombor dua kiranya pemilihan parti mungkin diadakan dahulu sebelum PRU15, boleh dimatikan dengan serta-merta.
Perdana Menteri dan Timbalan Perdana Menteri secara automatik adalah bayangan Presiden dan Timbalan Presiden UMNO 2022.
– ShahbudinHusin 09/07/2022.

0

0

votes
Article Rating
Kongsikan artikel ini


HARAMKAN DIRI BERCAKAP SOAL KHEMAH BESAR, PH MESTI BERHENTI MELAYAN KARENAH PARTI2 CENONIT

Rasanya sudah hampir kali yang ke-1000 kita mendengar pemimpin parti di luar PH bercakap dengan nada yang sama tentang khemah besar.
Nadanya tidak lain ialah mereka memang setuju dengan khemah besar tapi tidak setuju jika Anwar Ibrahim jadi ketuanya.
Dengan yang terbaru di mana Timbalan Presiden Pejuang, Marzuki Yahya bercakap lagi mengenainya, ia sebenarnya hanyalah ulangan nada yang sama yang sudah kerap dilontarkan sebelum ini.
Tun Mahathir Mohamad, Mukhriz Mahathir dan entah siapa-siapa lagi daripada kelompok yang sama apabila bercakap soal kerjasama politik sesama pembangkang, maka itu sajalah pandangan mereka.
Lagi-lagi tak mahu Anwar dan tak boleh terima kepimpinan Pengerusi PH itu.
Kenapa tak cakap saja yang mereka sebenarnya mahu Tun Mahathir mengetuai khemah besar itu?
Yang bercakap nada begitu, macamlah mereka itu besar, kuat dan gagah melebihi PH yang ada tiga parti – PKR, DAP dan Amanah – di dalamnya.
Bila agaknya kali terakhir mereka menengok cermin?
Kalau diri sendiri pun lebih kecil, hidup segan mati tak mahu, bertanding hilang semua deposit, janganlah cuba buat macam-macam karenah kepada kelompok yang lebih besar.
Soal sama ada PH mahu berkhemah besar dengan parti-parti kecil yang lain atau tidak, yang berhak menentukannya ialah PH itu sendiri, bukannya parti cenonit tersebut.
Bekerjasama atau tidak dengan parti lain untuk berdepan PRU15 akan datang, PH setidak-tidaknya sudah ada “base” yang membolehkannya berdiri sendiri.
Tetapi tentu saja berbeza dengan parti cenonit tersebut, selain “base” mereka sendiri rapuh, hakikatnya merekalah yang lebih memerlukan PH berbanding PH memerlukan mereka.
Jadi, jangan cuba macam-macam dan tolong sedar diri sikit.
Dan dengan kenyataan terbaru hampir kali yang ke-1000 menolak kepimpinan Anwar yang dilontarkan Marzuki kali ini, ada baiknya mulai sekarang pimpinan PH mengharamkan mulut mereka daripada berbicara lagi soal khemah besar.
Lupakan terus khemah besar dan bergeraklah sendiri dengan keyakinan yang sedia ada yang dimiliki PH.
Kalau parti-parti cenonit itu mahu bekerjasama dengan PH, biar mereka datang dengan tanpa syarat dan menerima kepimpinan sedia ada dengan seadanya.
Jangan lagi ada pemimpin PH sendiri yang terhegeh-hegeh bercakap soal khemah besar atau melayan mereka kerana ia hanya tampak membesarkan parti-parti cenonit itu.
Kenapa PH yang sudah sedia besar dan khemah sedia ada yang di dalamnya ada PKR, DAP dan Amanah, tetapi masih berharap mahu bersama parti lain lagi?
Tidak bolehkah ditumpukan saja kepada kekuatan PH sedia dan biarkan saja parti-parti cenonit yang tidak sedar diri dan besar kepala itu jadi seperti luncai yang terjun dengan labunya?
PH adalah khemah selesa yang sedia ada bagi PKR, DAP dan Amanah dan kalau parti-parti cenonit cuba mahu bernaung di bawahnya, mereka harus ingat bahawa adalah di luar adab jika cuba mengalih kerusi dan menentukan di mana tuan khemah harus duduk.
Sebaliknya tuan khemah yang bukan saja berhak menentukan di mana tetamu harus duduk, malah berhak menentukan sama ada mereka boleh masuk atau tidak ke dalam khemah tersebut.
Tambah-tambah dengan kemenangan Rafizi Ramli bersandarkan majoriti besar sebagai Timbalan Presiden PKR, mesej yang jelas dan mudah difahami ialah ahli-ahli PKR menolak khemah besar itu.
Menolak khemah besar bermakna ahli-ahli PKR menolak Tun Mahathir dan part-parti cenonit yang perasan macam bagus tapi tak sedar hakikat diri sendiri tapi masih mahu menumpang kekuatan atas nama PH.
Ayuh Malaysia jauh lebih bermakna serta memberi harapan berbanding khemah besar.
– ShahbudinHusin 10/07/2022.

0

0

votes
Article Rating
Kongsikan artikel ini


ANWAR BELUM PERLU BERSARA, BIAR TUN M JADI SAKSI HIDUP BELIAU DUDUK KERUSI PM DULU

Perkara lain yang dibangkitkan oleh Tun Daim Zainuddin dalam interbiunya dengan sebuah portal berita ialah menyarankan ahli-ahli politik lama agar berundur daripada kancah politik.
Secara khusus, beliau menyebut Anwar Ibrahim sebagai sosok yang sangat perlu berbuat demikian.
Katanya, dengan ahli politik seperti Anwar berundur, ia akan memberi ruang kepada generasi baharu memimpin negara.
“Selagi mereka masih kekal, generasi baharu tidak boleh naik,” tegasnya lagi.
Tetapi, dalam konteks Anwar secara khusus, perlukah berundur sebagaimana saranan Tun Daim itu?
Benarkah juga selagi Anwar tidak berundur, generasi baharu tidak berpeluang untuk menonjolkan diri?
Sebagaimana kita semua sedia maklum, jika kerajaan PH tidak dikhianati oleh Tun Mahathir Mohamad dan beliau berpegang kepada janjinya, hari ini Anwar sudah pun duduk di kerusi Perdana Menteri.
Namun kerana ada sikap khianat dan janji dimungkiri oleh Tun Mahathir itu yang barangkali Tun Daim sendiri ada peranan tertentu dalam menjayakannya sehingga kerajaan PH tumbang sebelum habis tempoh, maka itulah sebabnya laluan Anwar terhalang di tengah jalan.
Dengan yang demikian, selain Anwar sendiri dilihat masih bertenaga, berstamina dan berkemampuan, saranan berundur mungkin perlu dikecualikan kepada dirinya.
Meski sudah berusia 75 tahun, banyak kelompok Masyarakat dilihat masih menaruh keyakinan terhadap kepimpinannya untuk menerajui negara.
Maka, memberi Anwar peluang memburu pendakian menuju kerusi Perdana Menteri buat kali terakhir dalam PRU15 akan datang tentu saja sesuatu yang wajar.
Lagi pula, untuk mengatakan Anwar tidak menyediakan barisan pelapis atau keberadaannya menyekat generasi baharu naik ke atas, jika dilihat daripada pemilihan PKR yang baru lalu, ternyata ia tidak benar sama sekali.
Pemimpin-pemimpin muda, bermula dengan Rafizi Ramli sebagai Timbalan Presiden, barisan Naib-Naib Presiden yang terpilih, Ketua AMK dan Ketua Wanita, semuanya menampakkan generasi baharu sedang ditempatkan di laluan yang betul untuk proses peralihan.
Jadi, Tuan Daim tidak perlu risau mengenainya.
Lebih-lebih lagi, Tun Mahathir yang sudah berusia 97 tahun pun baru-baru mengumumkan mahu terus bertanding lagi di Langkawi yang bermakna beliau juga belum mahu bersara.
Meski mungkin ada tujuan-tujuan lain mengapa Tun Mahathir masih belum mahu bersara, tidak mustahil antaranya ialah kerana beliau sendiri ingin menjadi saksi hidup melihat Anwar sebagai Perdana Menteri sebelum menghembus nafas terakhirnya.
Kalau Anwar bersara dan berundur sekarang sebagaimana disarankan oleh Tun Daim, nanti kempunan pula Tun Mahathir jadinya.
Maka itu, sangat tidak patut sebenarnya Tun Daim meminta Anwar bersara begitu saja.
– ShahbudinHusin 11/07/2022.

0

0

votes
Article Rating
Kongsikan artikel ini


PAS UNTUNG, TAPI PEJUANG DAN BERSATU ‘HABIS’ PADA PRU15 – TUN DAIM

PAS akan mendapat untung dalam pilihan raya umum akan datang akibat perpecahan dalam Pakatan Harapan (PH) dan juga Barisan Nasional (BN), kata Daim Zainuddin.
Bekas menteri itu memberitahu The Malaysian Insight, beliau juga menjangka parti dalam PH akan kehilangan sebilangan kerusi.
“Pembangkang tidak akan dapat majoriti kerana DAP akan kehilangan sebilangan kerusi sementara PKR akan kalah lebih lagi.
“Bagi Pejuang, saya rasa sudah habis dan begitu juga Bersatu.
“Dan jika kita tidak hati-hati, PAS akan dapat lebih banyak kerusi,” kata bekas menteri kewangan itu di pejabatnya di Menara Ilham dalam satu wawancara.
Katanya, walaupun PH kehilangan kuasa pada 2020, ia masih tidak berubah.
“Malah sehingga hari ini, mereka masih tidak berubah. Pembangkang masih berpecah-belah. Dan ini akan berterusan hingga 10 tahun jika kita tidak hati-hati.”
Jelasnya, perpecahan dalam PH dan Umno akan hanya mendorong pengundi Melayu ke arah PAS.
PH yang terdiri dari PKR, DAP, Amanah dan Upko gagal mencapai persetujuan bagi membentuk gabungan besar pembangkang seperti dalam kempen pilihan raya 2018.
Di satu pihak lagi, pergeseran berlaku di antara Presiden Umno Ahmad Zahid Hamidi dan Perdana Menteri Ismail Sabri Yaakob untuk mengawal parti itu.
Berbeza dengan parti lain, ideologi Islam dibawa PAS akan menarik orang Melayu kerana apabila berdepan keadaan tidak pasti, golongan pengundi itu lebih terdorong kepada agama, katanya.

“Apabila orang Melayu semakin tua, mereka juga mula berfikir tentang Allah dan bagaimana PAS menjadi penyelamat mereka,” kata tokoh Kedah itu.
Ramai pengundi Melayu berusia pula di negeri majoriti Melayu, Kelantan dan Pahang yang menjadi bank undi parti konservatif, dan ia hanya akan menguntungkan PAS, jelasnya lagi.
Beliau mengenali PAS sejak tahun 1960-an sewaktu berkecimpung dalam politik ketika menjadi peguam muda dari Kedah.
Namun beliau melihat parti itu sudah berubah selepas mengecap kuasa apabila menyertai pentadbiran Perikatan Nasional.
“Ini bukan PAS yang saya kenal pada tahun 1960-an. Ini PAS yang mahu kuasa kerana mereka sudah mengecap kuasa.
“Saya masih rapat dengan mereka tetapi saya (tolak usaha mereka ambil alih pentadbiran negara). Sebab itu kita perlukan generasi baharu,” katanya yang kini bersara dari perniagaan.
Mengulas mengenai parti lamanya, Umno, Daim melihat parti itu yakin dapat menang lebih separuh dari 165 kerusi di semenanjung Malaysia.
“Sesetengah penganalisis Umno percaya mereka boleh menang hingga 85 kerusi. Tapi itu bermaksud mereka perlukan Sabah dan Sarawak,” katanya. – 11 Julai, 2022.
Sumber –
https://www.themalaysianinsight.com/bahasa/s/390608

0

0

votes
Article Rating
Kongsikan artikel ini


MANA PERJANJIAN NO 7, 8 DAN 9?

Dikatakan inilah salinan perjanjian politik antara Perdana Menteri, Ismail Sabri Yaakob dengan Presiden Bersatu, Mahiaddin Md Yasin yang menjadi bualan ramai sejak kebelakangan ini.
Dua menteri, Hamzah Zainuddin dan Annuar Musa disahkan menjadi saksi perjanjian tersebut.
Kandungannya antara lain tentang perlantikan jawatan Timbalan Perdana Menteri sebagaimana yang dibangkitkan Mahiaddin beberapa hari lalu.
Salinan perjanjian ini telah tersebar di media sosial sejak malam tadi lagi.
Tetapi, kenapa salinan yang didedahkan tidak lengkap?
Mana perjanjian No 7, 8 dan 9?
Apakah kandungannya?
Kenapa ia tidak didedahkan sekali, tapi seolah-olah disembunyikan pula?
Oleh kerana Mahiaddin yang mula-mula bercakap mengenai kewujudan perjanjian ini, bolehkah beliau mendedahkan apa kandungan No 7, 8 dan 9 itu?
– ShahbudinHusin 12/06/2022.

0

0

votes
Article Rating
Kongsikan artikel ini


SUDAH DAPAT JAWATAN PM, APAHAL LAGI UMNO NAK DESAK PRU15 AWAL?

Semalam, Setiausaha Agung UMNO, Ahmad Maslan menempelak Bersatu kerana berterusan ghairah mahu menuntut jawatan Timbalan Perdana Menteri.
Katanya, Bersatu tidak wajar berbuat demikian kerana parti itu sudah pun mempunyai dua daripada empat menteri kanan dalam kabinet.
“Mereka sudah mempunyai dua menteri kanan, sedangkan UMNO dan GPS masing-masing hanya memiliki satu saja.
“Apahal hendakkan jawatan Timbalan Perdana Menteri lagi,” tambahnya.
Dua menteri kanan daripada Bersatu ialah Radzi Jidin dan Azmin, sementara daripada UMNO dan GPS adalah Hishammuddin Hussein serta Fadillah Yusof.
Sekali fikir tampak logik juga hujah Ahli Parlimen Pontian itu.
Tetapi, jika dua kali fikir dan dikaitkan pula dengan gelagat kluster mahkamah UMNO sendiri yang tak habis-habis mendesak PRU15 disegerakan, mereka juga sebenarnya tidak berbeza dengan Bersatu.
Dengan logik yang sama, bolehkah kita tanya kepada kluster mahkamah UMNO yang tak habis-habis menekan Perdana Menteri agar segera membubarkan Parlimen, apakah wajar tindakan mereka itu?
Bukankah UMNO sekarang sudah beroleh jawatan Perdana Menteri melalui Ismail Sabri Yaakob, apahal lagi nak desak-desak agar PRU disegerakan?
Kalau sebelum beroleh kuasa dan mendapat jawatan Perdana Menteri mereka mendesak dan menekan agar disegerakan PRU, mungkin tindakan itu boleh diterima, tetapi untuk apa berbuat demikian setelah kuasa dan jawatan berada dalam genggaman?
Tidakkah lebih baik dilewatkan PRU supaya lebih lama kuasa dan jawatan berada dalam tangan?
Apahal Mat Maslan?
– ShahbudinHusin 12/06/2022.

0

0

votes
Article Rating
Kongsikan artikel ini


ADA MOU DAN PERJANJIAN, BERMAKNA DESAKAN KLUSTER MAHKAMAH AGAR PRU15 DIAWALKAN SUDAH JADI KERJA SIA-SIA

Sehingga ini belum ada mana-mana pihak tampil menafikan kesahihan salinan perjanjian politik antara Perdana Menteri, Ismail Sabri Yaakob dengan Mahiaddin Md Yasin yang telah tersebar luas di media sosial atau menyifatkannya sebagai palsu.
Baik Ismail Sabri atau Mahiaddin yang didakwa menandatangani dokumen itu atau Hamzah Zainuddin dan Annuar Musa yang disebut sebagai saksi hidup perjanjian itu, semuanya tidak memberi apa-apa reaksi setakat ini.
Walhal, kesemua mereka mempunyai platform media sosial masing-masing dan jika benar ia adalah dokumen palsu atau rekaan, tidak sampai lima minit pun untuk mereka memaklumkan mengenainya bagi pengetahuan seluruh rakyat Malaysia.
Tetapi, kenapa tiada seorang pun daripada tampil berbuat demikian?
Yang ada berhujah dengan mengatakan ia adalah palsu hanyalah pihak yang tiada kredebiliti serta mereka yang sudah terpinggir.
Dengan itu, sehingga tiada sebarang penafian rasmi daripada mana-mana pihak yang berwibawa, salinan yang tersebar itu boleh saja dianggap benar, tulen dan sahih.
Tambahan pula, berdasarkan kenyataan-kenyataan mereka yang mengetahui mengenai perjanjian itu sebelum itu seperti Mahiaddin sendiri, pegawai beliau, Marzuki Mohamed dan Ketua Penerangan Bersatu, Wan Saiful Wan Jan, terlihat ada persamaan antara maklumat yang mereka dedahkan dengan butiran dalam perjanjian tersebut.
Lebih-lebih lagi, Setiausaha Agung Pas, Takiyuddin Hassan yang disebut oleh Mahiaddin sebagai orang yang bertanggungjawab mendraf perjanjian tersebut juga berkata, apa yang ditandatangani antara Ismail Sabri dengan Presiden Bersatu itu bukanlah perjanjian, tetapi merupakan memorandum perjanjian.
Takiyuddin bagaimanapun tidak menyebut secara jelas sama ada salinan perjanjian yang tersebar luas itu adalah palsu atau sebaliknya.
Soalnya, apakah salah, terutama bagi Perdana Menteri mempunyai perjanjian politik?
Jawabnya, tidak salah dan ia boleh dianggap perkara biasa demi manfaat politik, kestabilan dan juga untuk kepentingan negara.
Tanpanya, negara mungkin terdedah sekali lagi kepada pertukaran kerajaan dan jatuh-menjatuhkan Perdana Menteri.
Dalam keadaan sekarang, ia bermakna Ismail Sabri ketika ini mempunyai dua dokumen perjanjian – satu, MOU dengan PH dan kedua, perjanjian politik dengan Mahiaddin.
Dengan dua perjanjian tersebut, Ismail Sabri bukan saja boleh dikata stabil untuk mengekalkan kuasanya sehingga tempoh akhir penggal Parlimen iaitu Julai 2023, ia juga bererti sebarang desakan untuk memaksanya mengadakan PRU15 lebih awal adalah suatu kerja sia-sia saja.
Dengan itu, lebih baik kluster mahkamah UMNO berhenti saja daripada terus menekan serta mendesak Perdana Menteri untuk mengawalkan PRU15.
Desakan atau tekanan tidak mampu mengatasi kemampanan MOU dan perjanjian politik yang telah ditandatangani.
Yang mana ada kes mahkamah, tumpukan saja kepada perkara itu, manakala yang lain pula lebih baik menggunakan masa yang ada untuk lebih menjaga kebajikan rakyat di kawasan masing-masing.
Kerajaan sedia ada ini terlihat mampu bertahan lebih lama kerana semua yang terlibat dengan MOU atau perjanjian itu lebih sedia berdepan PRU15 pada tahun depan, bukan tahun ini.
– ShahbudinHusin 13/06/2022.

0

0

votes
Article Rating
Kongsikan artikel ini


TINDAKAN MAYBANK S’PURA TARIK BALIK SAMAN NFC LUKAKAN HATI RAKYAT MALAYSIA

Berita melaporkan hari ini bahawa Maybank Singapore Limited, anak syarikat Maybank (milik institusi pelaburan awam) telah menarik balik saman hutang terhadap Pengerusi National Feedlot Corporation (NFC), Dato’ Seri Mohamad Salleh Ismail dan dua anaknya, Wan Shahinur Izran dan Wan Izzana Fatimah Zabedah.
Saman hutang oleh Maybank Singapore itu bersabit dua pinjaman kondominium mewah di Singapura berjumlah RM8 juta.
Keputusan Maybank Singapore itu juga bermakna bank tersebut tidak boleh mengemukakan saman baru untuk menuntut jumlah hutang yang tidak dibayar.
Bagi mereka yang telah lupa mengenai skandal National Feedlot Corporation (NFC), kes ini bermula dalam tahun 2011 dan merupakan salah satu skandal kewangan dana rakyat yang mula-mula saya dedahkan.
Dalam tahun 2012, saya dan Akmal Nasir (kini Ahli Parlimen Johor Baharu) menyamar sebagai pelanggan di restoran mewah milik NFC di Singapura untuk menjejaki kondominium-kondominium mewah yang dipercayai dibeli menggunakan dana awam. Kes NFC menjadi hangat memandangkan sejumlah RM250 juta diperuntukkan kepada syarikat milik keluarga Tan Sri Shahrizat Jalil (ketika itu Ketua Wanita Umno dan menteri persekutuan) untuk membina industri ternakan lembu tetapi berakhir dengan kegagalan. Sebahagian dana awam itu sebaliknya digunakan untuk membeli kondominium mewah di Malaysia dan Singapura.
Bukti siasatan yang mendedahkan pembelian tiga unit kondominium mewah di Singapura boleh dibaca di sini:
Skandal NFC: Keluarga Dato’ Seri Shahrizat Jalil Beli Kondominium Mewah Berharga RM9.9 Juta Di Singapura
Skandal NFC: Keluarga Dato’ Seri Shahrizat Jalil Mengumpul Aset Mewah di Singapura
Keputusan Maybank Singapore untuk tidak meneruskan usaha mendapatkan kembali hutang dari pemilik NFC (yang juga keluarga pembesar negara) sangatlah tidak sensitif kepada kepayahan rakyat biasa yang menanggung hutang sejak wabak COVID.
Rakyat tidak lupa bagaimana sukarnya untuk mendapat pelepasan dan kelonggaran dari pihak bank (termasuk Maybank) untuk menguruskan ansuran hutang mereka sepanjang tempoh dua tahun yang lepas. Ramai juga rakyat biasa yang jatuh muflis kerana gagal melunaskan hutang mereka (yang jumlahnya jauh lebih kecil dari hutang NFC kepada Maybank Singapore).
Pada masa yang sama, keluarga Tan Sri Shahrizat Jalil yang memiliki NFC dan berhutang puluhan juta wang rakyat seolah-olah mendapat layanan yang istimewa, tidak seperti rakyat kebanyakan.
Contohnya, walaupun telah kalah kes saman di Mahkamah Persekutuan, sehingga sekarang mereka belum membayar kembali sejumlah wang yang diarahkan oleh mahkamah kepada saya. Perkara ini sedang diuruskan oleh peguam saya mengikut proses undang-undang supaya mereka akur dengan perintah mahkamah dengan sewajarnya.
Dalam bulan Januari tahun ini, pemilik NFC memaklumkan kepada mahkamah mereka sedang berunding dengan Kerajaan Persekutuan untuk menyelesaikan di luar mahkamah saman kerajaan menuntut kembali RM250 juta dana yang tertunggak. Pemilik NFC mengutus surat kepada Kamar Peguam Negara agar kes saman kerajaan itu diselesaikan melalui satu kertas cadangan penyelesaian di luar mahkamah.
Berita mengenai wujudnya saman Maybank Singapore terhadap salah seorang pemilik NFC iaitu Wan Izzana Fatimah Zabedah menimbulkan tanda tanya yang lebih serius.
Bagaimana seorang yang berdepan tindakan saman hutang dan ada kemungkinan muflis (jika kalah saman hutang yang dibawa bank) boleh dilantik menjadi ahli lembaga pengarah sebuah badan penting kerajaan iaitu Perbadanan Ekonomi Digital Malaysia MDEC?
Dia juga adalah pengarah di TalentCorp dan ahli panel pelaburan Pertubuhan Keselamatan Sosial (PERKESO).
Lantikan-lantikan yang berlaku ketika dia berdepan saman hutang berhubung salah guna dana awam NFC perlu disemak semula serta-merta.
Sejak UMNO kembali menjadi Kerajaan Persekutuan, ada tanda-tanda seolah-olah satu per satu kes bersabit NFC diselesaikan tanpa melalui jalan undang-undang yang sewajarnya (seperti yang perlu dilalui rakyat biasa).
Ini gambaran bagaimana sekiranya UMNO kembali berkuasa sepenuhnya di Putrajaya, skandal-skandal penyelewengan wang rakyat berkemungkinan akan ditutup begitu sahaja dan bekas-bekas pimpinan UMNO yang terpalit dengan rasuah akan bebas begitu sahaja.
Walaupun kes NFC sudah berlaku lebih sedekad, saya akan terus memantau dan tidak akan teragak-agak mempertimbangkan tindakan undang-undang dan tindakan politik untuk menuntut kembali RM250 juta dana rakyat. Jumlah itu boleh membantu petani dan penternak kecil untuk meningkatkan bekalan makanan negara, lebih-lebih lagi ketika rakyat berdepan dengan kenaikan mendadak harga makanan.
RAFIZI RAMLI
Timbalan Presiden Keadilan
13 Julai 2022.

0

0

votes
Article Rating
Kongsikan artikel ini


APA MALAYSIA BOLEH PELAJARI DARI SRI LANKA?

Amatlah menyakitkan dan memalukan untuk melihat penderitaan Sri Lanka – bagaimana sebuah negara yang tujuh puluh tahun yang lepas, semasa era saya bersekolah, dikatakan sebagai “permata Asia Selatan”, telah mengambil jalan kemusnahan dan berakhir sebagai sebuah negara yang bankrap dan gagal, di mana rakyatnya membakar bukan sahaja rumah Perdana Menteri dan Menteri-menteri Kabinet, tetapi Presidennya juga terpaksa lari meninggalkan kediaman rasmi dan negaranya untuk menyelamatkan diri dari kemarahan rakyat selepas berhadapan tentangan selama 72 jam dengan kakitangan imigresen di lapangan terbang.
Apakah pengajaran yang boleh dipelajari Malaysia dari Sri Lanka?
Sekiranya Sri Lanka bertanya diri mereka, dalam tujuh puluh tahun yang lepas, di manakah silapnya dan kemudiannya memperbetulkan hala tuju dan dasar pembinaan negaranya, negara tersebut mungkin akan dapat mengelakkan nasib malangnya hari ini.
Bolehkah Malaysia mempelajari pengajaran ini dari Sri Lanka?
Tujuh puluh tahun yang lepas, Colombo terkenal dengan Rancangan Colombo, suatu badan antara-kerajaan kawasan serantau untuk membangunkan sumber manusia di kawasan serantau Asia Selatan dan Asia Tenggara, tetapi hari ini, Colombo dikenali dengan situasi di mana Presidennya melarikan diri selepas menang besar dalam pilihan raya dan juga di mana rakyat sendiri membakar kediaman Perdana Menteri dan Menteri Kabinet.
Sekiranya Malaysia ingin mengelakkan nasib “negara gagal” seperti Sri Lanka sebelum ulang tahun ke-100 negara dalam dekad-dekad yang akan datang ini, Malaysia perlu melalui mengkaji diri kita, untuk mencari “di manakah silapnya” apabila kita gagal untuk memenuhi potensi kita untuk menjadi sebuah negara hebat bertaraf dunia, sebaliknya menjadi “kleptokrasi dalam bentuk yang terburuk”.
Antara kesilapan yang telah kita buat dalam dasar dan prinsip pembinaan negara dalam setengah abad yang lepas, yang menyebabkan kita terus ditinggalkan di belakang lebih banyak negara, termasuklah kemungkinan ditinggalkan di belakang China dan Indonesia menjelang penghujung dekad ini dalam Indeks Persepsi Rasuah Transparency International adalah:
– Kegagalan untuk menerima hakikat yang Malaysia adalah sebuah negara bermasyarakat majmuk dan kepelbagaian kaum, bahasa, budaya, dan agama di negara kita ini adalah satu aset dan bukannya liabiliti.
– Ketidakpatuhan terhadap Perkara 8(1) Perlembagaan yang menyatakan “Semua orang adalah sama rata di sisi undang-undang dan berhak mendapat perlindungan yang sama rata di sisi undang-undang”, di mana tidak ada pengasingan rakyat kelas pertama, kelas kedua, atau ketiga, sebaliknya semua rakyat adalah sama rata di sisi undang-undang.
– Keraguan mengenai doktrin pemisahan kuasa dan kedaulatan undang-undang.
– Keadaan rasuah yang semakin teruk – kita telah meningkatkan pendapatan per kapita sebanyak 30 kali ganda dari tahun 1970 ke hari ini, tetapi kita juga telah meningkatkan rasuah dan skandal kewangan sebanyak 63,000 kali ganda, seperti yang dapat dilihat dari skandal Bank Rakyat yang bernilai RM100 juta pada tahun 1979, skandal Bumiputra Malaysia Finance (BMF) yang bernilai RM2.5 billion pada tahun 1983, dan skandal 1MBD yang bernilai RM42 billion dalam dekad yang lepas.
– Kualiti standard pendidikan yang semakin menurun dan kegagalan Pelan Pendidikan yang menyasarkan Malaysia untuk mencapai kedudukan di atas purata global dan menjadi salah satu daripada sepertiga negara teratas dalam penilaian pendidikan antarabangsa.
– Pemesongan dan penyalahgunaan Dasar Ekonomi Baharu dan penerusan dasar ini selepas 1990 walaupun dasar ini pada awalnya dirancang hanya untuk 20 tahun.
– Diaspora Malaysia pertama di mana lebih daripada sejuta rakyat Malaysia yang berbakat berpindah keluar untuk menjadikan negara lain yang hebat dan bukannya Malaysia.
– Mimpi ngeri yang berlanjutan selama 50 tahun di Sabah di mana pendatang tanpa izin telah diberikan hak mengundi.
Saya tetap berpegang kepada pendirian saya bahawa persoalan yang paling penting di Malaysia hari ini bukanlah mengenai siapa yang akan menang dalam pilihan raya yang akan datang, sebaliknya sama ada Malaysia akan menjadi sebuah negara gagal sebelum ulang tahun ke-100 negara dalam dekad-dekad yang akan datang atau sama ada kita mampu mengubah nasib negara dengan menetapkan semula dasar-dasar pembinaan negara untuk mengelakkan nasib yang menimpa Sri Lanka.
Gabungan People’s Freedom Alliance di Sri Lanka telah menang besar dalam pilihan raya parlimen Sri Lanka pada 5 Ogos 2020, memenangi 145 dari 225 kerusi, tetapi tidak sampai dua tahun kemudian, Presiden Sri Lanka terpaksa lari meninggalkan negara tersebut.
Rakyat Malaysia telah membuktikan sebelum ini yang kita tahu membezakan di antara yang benar dan yang salah dalam Pilihan Raya Umum ke-14 pada tahun 2018.
Bolehkah kita katakan yang sama dalam Pilihan Raya Umum ke-15, sama ada diadakan tahun ini atau dalam 2023?
LIM KIT SIANG
Veteran DAP/Ahli Parlimen Iskandar Puteri.

0

0

votes
Article Rating
Kongsikan artikel ini


SALAHKAH PERJANJIAN POLITIK ISMAIL SABRI TIDAK DIMAKLUM KEPADA MT?

Berikutan terdedahnya apa yang didakwa sebagai perjanjian politik antara Perdana Menteri, Ismail Sabri Yaakob dengan Presiden Bersatu, Mahiaddin Md Yasin, mereka yang pro kluster mahkamah lantas berhujah, perkara itu sepatutnya dimaklumkan kepada MT UMNO.
Kata mereka, kalau pun ia tidak diberitahu kepada MT UMNO sebelum perjanjian ditandatangani, pemakluman masih boleh dibuat selepasnya.
“Tetapi, kenapa Ismail Sabri tidak pernah memberitahu apa-apa mengenai perjanjian itu kepada MT UMNO?
“Kalau diberitahu, setidak-tidaknya ia dapat dipertahankan secara bersama,” tambah mereka lagi.
Bagi yang tidak berapa sedar, harus diingat bahawa perjanjian itu, jika pun benar-benar wujud, adalah antara Ismail Sabri sebagai Perdana Menteri dengan Mahiadddin selaku bekas Perdana Menteri.
Atas kapasiti itu, Ismail Sabri berhak terlibat dalam apa juga perjanjian demi untuk kestabilan politik dan juga bagi memudahkannya menjalankan tanggungjawab kepada negara.
Ia boleh dikata hampir sama dengan MOU yang ditandatangani dengan PH yang mana kedua-duanya tidak melibatkan UMNO.
Namun disebabkan kepentingan yang berbeza, pimpinan UMNO akhirnya sanggup membuat keputusan membatalkan MOU dengan PH itu, walaupun mereka tidak berhak pun berbuat demikian.
Jadi, apa masalahnya jika tidak dimaklumkan kepada UMNO?
Yang penting sebenarnya, bukan sama ada MT dimaklumkan atau tidak, tetapi kenapa UMNO tidak mahu memberi sokongan, baik kepada MOU atau perjanjian politik tersebut?
Bukankah ia melibatkan Perdana Menteri daripada UMNO sendiri dan khusus untuk kestabilan politik kerajaan?
Lagi pula, apakah semua perkara yang dilakukan oleh Perdana Menteri mesti dimaklumkan kepada MT UMNO?
Jangan kita lupa, apakah Najib Razak pernah memaklumkan kepada MT UMNO sebelum beliau mahu menubuhkan dan semua hal berkaitan 1MDB yang akhirnya menjadi skandal besar dan menyebabkan negara menanggung hutang akibat daripadanya?
Begitu juga dengan Zahid Hamidi ketika menjadi Timbalan Perdana Menteri, sebagaimana dilaporkan dalam perbicaraan berkaitan kes visa luar negara di mana sumbangan wang berjuta-juta diterima beliau konon untuk dana politik parti, pernahkah ia dimaklumkan kepada MT UMNO?
Tambahan lagi, baik MOU atau perjanjian politik yang dilakukan oleh Ismail Sabri itu semuanya adalah jelas bermotif kebaikan dan untuk kestabilan semata-mata, jauh sekali terkait dengan apa-apa yang melibatkan wang atau bagi kepentingan peribadinya.
Lainlah dengan 1MDB atau menerima dana politik misalnya, kalau dahulunya dimaklumkan kepada MT UMNO, mungkin apa yang telah terjadi hari ini dan menjadi tatapan rakyat Malaysia boleh dielakkan serta tidak menjadi beban yang berpanjangan kepada parti.
– ShahbudinHusin 14/06/2022.

0

0

votes
Article Rating
Kongsikan artikel ini


‘ANWAR BUKAN LIABILITI WALAU BELUM LAGI JADI PERDANA MENTERI’

Saya ingin mengupas persoalan ini menjelang Parti Keadilan Rakyat (Keadilan) yang akan mengadakan Kongres Nasionalnya bermula Jumaat 15 Julai ini hingga 17 Julai 2022 di Shah Alam, Selangor.
Gagal menjadi Perdana Menteri, bukan bermakna Anwar Ibrahim suatu liabiliti kepada perjuangan Keadilan untuk menjadi Kerajaan. Sebaliknya, Anwar Ibrahim adalah suatu aset kepada perjuangan reformasi, sesuatu yang lebih besar daripada sekadar hanya menjadi Perdana Menteri dan kerajaan.
Kenapa Anwar Ibrahim yang telah memulakan gerakan reformasi sejak tahun 1998 masih gagal menjadi Perdana Menteri? Berikut adalah jawapannya.
Musuh utama Anwar Ibrahim dalam politik ialah golongan elit berkuasa yang ada di Malaysia dari dulu hingga kini. Golongan elit yang menguasai ekonomi dan politik Malaysia sejak negara ini Merdeka pada tahun 1957 tidak akan membenarkan orang seperti Anwar Ibrahim menjadi Perdana Menteri. Mengapa?
Golongan elit berkuasa ini yang terbina dari zaman Kerajaan Perikatan diikuti dengan Kerajaan Barisan Nasional (BN) selama lebih enam puluh tahun membina kekayaan peribadi dan keluarga masing-masing hasil dari dasar kapitalis kroni.
Golongan ini bimbang dengan dasar-dasar ekonomi Anwar Ibrahim yang lebih memihak kepada kepentingan hidup rakyat jelata.
Golongan elit berkuasa yang ada sekarang tidak suka pada mana-mana pihak yang melancarkan perang terhadap rasuah. Manakala Anwar Ibrahim menjadikan usaha membanteras rasuah sebagai agenda utama perjuangannya. Siapakah di Parlimen Malaysia pada tahun 2013 yang mula-mula sekali mendedahkan skandal 1MDB? Orang itu ialah Anwar Ibrahim. Dua tahun kemudian beliau dihumban ke Penjara Sungai Buluh. Itu harga yang Anwar terpaksa bayar kerana mendedahkan skandal rasuah.
Seperti diktator Robert Mugabe di Zimbabwe, begitulah Kerajaan BN yang dikuasai oleh elit berkuasa menggunakan fitnah untuk memenjarakan Anwar Ibrahim, musuh politiknya.
Selepas bebas dan kembali menjadi Ketua Pembangkang di Parlimen Malaysia, apa antara isu rasuah yang Anwar suarakan? Beliau menuntut skandal kewangan yang didedahkan oleh Pandora’s Papers supaya dibahaskan di Parlimen. Hal-hal seperti ini amat tidak disukai oleh golongan elit berkuasa.
Sebenarnya untuk berlaku adil kepada sejarah politik Malaysia, perjuangan reformasi yang ingin dibawa oleh Anwar Ibrahim telah dimulakan sejak tahun 1950an dan 1960an lagi oleh tokoh-tokoh politik terdahulu.
Ertinya, gerakan reformasi tidak bermula hanya pada zaman Anwar Ibrahim memimpinnya (selepas beliau dipecat dari jawatan Timbalan Perdana Menteri Malaysia) pada bulan September 1998.
Sebagai contoh Aziz Ishak, Menteri Pertanian di bawah Tunku Abdul Rahman telah memulakan usaha reformasi di bidang pengeluaran padi dengan usaha memecah monopoli pembekalan baja pertanian dengan cadangan radikalnya untuk kerajaan membina kilang baja sendiri. Golongan elit berkuasa ketika itu marah dan bertindak. Tunku tunduk kepada mereka dan memecat Aziz Ishak sebagai menteri. Aziz Ishak kemudiannya ditahan di bawah Akta Keselamatan Dalam Negeri (ISA) dan di penjarakan di Kem Tahanan.
Anwar Ibrahim tahu sejarah itu semua. Tetapi dia degil. Anwar masih hendak merombak tatakelola (governance) institusi-institusi penting kerajaan seperti Perkhidmatan Awam, SPRM, SPR, PDRM dan banyak lagi. Ini yang Anwar tegaskan berulang-ulang kali. Anwar begitu “passionate” dengan perjuangannya untuk membina tatakelola yang baik bagi institusi-institusi penting tersebut yang dianggapnya sebagai tiang seri sebuah kerajaan. Boleh bayangkan, adakah golongan elit berkuasa akan membenarkan Anwar Ibrahim berjaya dengan agenda reformasinya itu?
Jawapannya tentu sekali tidak. Golongan elit berkuasa inilah yang berada di belakang tadbir melakukan segala macam intriq dan helah supaya Perdana Menteri Ketujuh tidak menunaikan perjanjian untuk turun jawatan Perdana Menteri selepas dua tahun berkuasa di zaman Pakatan Harapan yang lalu. Mungkir janji Dr. Mahathir Mohamad itu bukan satu kebetulan. Ia adalah satu rancangan di dalam “grand design” untuk menggagalkan Anwar Ibrahim menggantikan Dr Mahathir Mohamad menjadi Perdana Menteri.
Pemimpin-pemimpin terdahulu seperti Dr. Burhanuddin Al-Helmy, Ahamad Boestamam, Dr. Ishak Hj Muhammad (Pak Sako) pada tahun 1950an dan 60an pernah membawa agenda perubahan ekonomi dan politik di Malaysia. Istilahnya tidak dipanggil reformasi. Tetapi maksudnya sama iaitu membawa perubahan yang lebih adil, lebih demokratik kepada rakyat. Golongan elit berkuasa ketika itu senang saja menekan pemimpin-pemimpin tersebut dengan melabel perjuangan mereka sebagai radikal. Tiga pemimpin tersebut semuanya dipenjarakan bertahun-tahun di Kem Tahanan di bawah ISA.
Tetapi golongan elit berkuasa sekarang pening kepala dengan Anwar Ibrahim. Sebab Anwar tidak radikal perjuangannya. Anwar 16 tahun jadi sebahagian di dalam etablishment Umno dan BN sebagai Menteri.Dari pengalamannya di dalam kerajaan dulu, Anwar tahu betul buruknya amalan kapitalis kroni, nepotisme dan rasuah. Politik Anwar yang sederhana, tidak radikal mudah difahami dan diterima oleh rakyat pelbagai kaum termasuk golongan busines yang tulen bukan kroni. Ini yang menakutkan golongan elit berkuasa.
Pemimpin-pemimpin kiri terdahlu daripada Anwar Ibrahim dari pelbagai kaum seperti Kassim Ahmad, Dr Tan Chee Khoon, Dr M.K.Rajkumar, Prof. Syed Husin Ali, Prof Madya Dr Sanusi Osman, Karam Singh, Tajuddin Kahar, Abdul Razak Ahmad, Rustam A Sani, Mohideen Kader, C.C. Yong, Prof Abd Halim Ali dan Syed Hamid Ali lebih lantang, lebih tegas perjuangan politik dan ekonomi mereka untuk membawa perubahan di Malaysia. Masa itu tahun 70an, istilah reformasi belum lagi jadi istilah bagi perubahan, tetapi maksudnya sama dengan tujuan reformasi yang Anwar Ibrahim perjuangkan.
Tetapi golongan elit berkuasa tidak bimbang dengan tokoh-tokoh politik yang disebut tadi yang kebanyakannya datang dari Parti Rakyat Malaya dan Parti Buruh Malaya yang membentuk Fron Sosialis Malaya. Bagi Kerajaan berkuasa pada waktu itu dan golongan elit di belakang mereka melemahkan pemimpin-pemimpin kiri tersebut dengan mengatakan agenda kiri dan sosialis yang mereka bawa itu tidak sesuai bagi Malaya atau Malaysia kemudiannya. Tidak cukup dengan propaganda itu kebanyakan nama yang disebut itu berakhir dalam penjara di bawah ISA di kem Tahanan Batu Gajah dan Kem tahanan Kamunting, kedua-duanya di Perak.
Tetapi Anwar Ibrahim, tidak radikal, tidak berideologi kiri, bukan seorang sosialis. Anwar bekas Timbalan Presiden Umno sebuah Parti Melayu yang eksklusif sifatnya. Anwar bekas Timbalan Perdana Menteri dan pada suatu ketika pernah menjadi Pemangku Perdana Menteri Malaysia yang biasa menghadiri jamuan makan Perdana Menteri, Presiden dan raja-raja dari banyak negara sahabat Malaysia di seluuruh dunia. Imej Anwar Ibrahim ini yang senang dan dekat di hati rakyat biasa, amat membimbangkan golongan elit berkuasa, yang antara mereka ini ialah maha jutawan, bilioner, bekas Menteri Kewangan, Ketua-Ketua korprat gergasi dan bekas ketua-ketua GLC dan GLIC. Dari mulut mereka inilah secara langsung atau melalui agen-agen mereka (yang sedar atau tidak sedar), pada akhir-akhir ini apabila pilihanraya umum semakin dekat, dihamburkan perkataan-perkataan propaganda seperti Anwar perlu berundur, Anwar tidak lagi relevan, Anwar adalah liabliti kepada partinya sendiri.
Justeru itu, kepada anggota Parti Keadilan Rakyat yang sedang berkongres sekarang ini, janganlah terpedaya dengan propaganda dan kempen jahat golongan elit berkuasa yang cuba melemahkan Anwar Ibrahim.
Tiga kali Anwar telah disumbat ke penjara (tahun 1974, 1998, 2015) yang berjumlah 11 tahun kesemuanya. Golongan elit berkuasa telah gagal mematikan iltizam Anwar Ibrahim untuk melakukan reformasi di negara kita ini.
Pada tahun ini atau pada tahun hadapan 2023, maka Pilihanraya Umum ke-15 akan diadakan. Anwar Ibrahim sebagai Presiden Keadilan, Pengerusi Pakatan Harapan dan Ketua Pembangkang Parlimen Malaysia akan mengetuai Keadilan, PH dan parti-parti pembangkang untuk mendapatkan semula mandat rakyat melalui peti undi bagi membentuk sebuah pemerintahan baru yang memberikan harapan kepada rakyat dan Malaysia.
Selamat Berkongres dan salam perjuangan
Hassan Abdul Karim
Ahli Parlimen Pasir Gudang
15 Julai 2022 (Jumaat)

0

0

votes
Article Rating
Kongsikan artikel ini


ASET PETRONAS DISITA, SEMUANYA BERMULA DI ZAMAN NAJIB

Sejak berita mengenai tindakan waris Kesultanan Sulu menyita aset PETRONAS tersebar, Dato’ Seri Najib Tun Razak bertubi-tubi menyerang kononnya ia berpunca dari kegagalan pentadbiran Pakatan Harapan.
Lebih jahat lagi, beliau mengalihkan pandangan rakyat kepada bekas Peguam Negara, Tommy Thomas untuk membina persepsi perkauman kononnya pentadbiran Pakatan Harapan melantik tokoh bukan Melayu yang akhirnya menggadaikan kedaulatan negara.
Ini permainan persepsi yang cuba dimainkan oleh Najib untuk dua tujuan:
Pertama, untuk terus memainkan politik perkauman menjelang Pilihanraya Umum 15 (PRU).
Kedua, untuk mengalihkan pandangan rakyat dari fakta sebenar iaitu tindakan undang-undang yang membawa kepada kejadian aset PETRONAS disita sebenarnya bermula akibat dari keputusan semasa beliau Perdana Menteri. Malah, pentadbiran beliau telah dimaklumkan mengenai perkara ini seawal 2017.
Semakan ke atas kertas keputusan proses timbang tara (“arbitration”) bertarikh 28 Februari 2022 jelas menunjukkan bahawa pentadbiran Najib telah dimaklumkan mengenai tindakan undang-undang yang boleh membawa kepada tindakan menyita aset ini.
Saya sertakan kertas keputusan timbang tara sebanyak 124 muka surat untuk makluman rakyat Malaysia.
https://drive.google.com/file/d/138QshyOfyt3RNCWBTak2Hyo8izV5WhWh/view?usp=sharing
Rujuk muka surat 23 di bawah tajuk “The Initial Phase of the Proceedings”, perenggan 21 secara jelas menyatakan bahawa “penuntut (waris Kesultanan Sulu) telah menyerahkan notis awal menyatakan hasrat untuk memulakan proses timbang tara, bertarikh 2 November 2017 di Kedutaan Malaysia di Madrid.”
Rakyat juga sedia maklum pentadbiran Najib juga yang membuat keputusan menghentikan bayaran (mengikut perjanjian yang diwarisi Kerajaan Persekutuan) kepada waris Kesultanan Sulu dalam tahun 2013.
Hakikatnya, keseluruhan aset negara yang dimiliki oleh syarikat dan badan kerajaan seperti PETRONAS, MARA dan lain-lain kini terdedah kepada tindakan disita akibat kecuaian dan kegagalan Najib semasa menjadi Perdana Menteri.
Mujurlah aset yang dikenakan tindakan sita itu telah pun dijual oleh PETRONAS terlebih dahulu dan semua hasil urusniaga telah dipulangkan. Kita bernasib baik kerana pimpinan PETRONAS lebih bijak merancang dan menangani risiko berbanding Najib dan menteri-menterinya dahulu.
Ketika notis bertarikh 2 November 2017 itu diserahkan, Najib sedang terperangkap dengan skandal 1MDB dan sebahagian besar tumpuan pentadbirannya dalam setahun terakhir sebelum kalah PRU14 adalah untuk menutup skandal tersebut.
Perangai tidak malunya yang meneruskan pembohongan dengan cuba mengalihkan pandangan kepada orang lain tidak boleh diambil mudah.
Oleh itu, saya akan menyusun, mulai minggu depan, supaya satu laporan polis dibuat di seluruh negara terhadap Najib Razak atas kegagalan dan kecuaiannya yang menyebabkan harta-harta negara milik PETRONAS dan badan-badan lain terdedah kepada tindakan sita di seluruh dunia.
RAFIZI RAMLI
Timbalan Presiden Keadilan
15 Julai 2022.

0

0

votes
Article Rating
Kongsikan artikel ini


SAYA TOLAK JADI PM KERANA TAK MAHU SUBAHAT PEMIMPIN KORUP – ANWAR

Presiden PKR, Anwar Ibrahim berkata, beliau sudah pun menjadi perdana menteri sekarang, jika bersetuju dengan permintaan pemimpin korup untuk campur tangan dalam kes mahkamah mereka.
Berucap dalam Kongres Nasional PKR, pengerusi Pakatan Harapan itu berkata, beliau berpeluang menjadi perdana menteri pada September 2020 selepas majoriti ahli Parlimen menandatangani akuan bersumpah (SD) menyokongnya menjadi perdana menteri.
Bagaimanapun katanya, beliau terpaksa melupakan hasratnya menjadi perdana menteri setelah diminta memberi jaminan kepada beberapa tokoh penting dalam Barisan Nasional dan Umno untuk menutup kes mahkamah mereka.
“Saya jawab tak mungkin (buat macam tu). Saya jawab terima kasih, dan kita hadapi dalam pilihan raya umum (PRU) akan datang.
“Kata Anwar ni gagal (jadi perdana menteri). Dengar ni, kalau saya nak berjaya dengan jadi penjilat kepada perasuah, pilih presiden lain,” tegasnya sambil disambut tepukan gemuruh daripada perwakilan yang hadir.
Pada September 2020, Anwar mengumumkan bahawa beliau telah memperoleh sokongan dalam bentuk SD daripada ahli Parlimen untuk membentuk kerajaan baharu, enam bulan selepas Perikatan Nasional (PN) berkuasa.
PN berkuasa pada 2020, berikutan kejatuhan kerajaan PH selepas Bersatu menarik diri daripada gabungan pemerintah ketika itu.
Anwar mengekalkan jawatan presiden PKR bagi penggal 2022-2025 selepas menjadi satu-satunya individu yang dicalonkan untuk jawatan tertinggi parti itu pada pemilihan kali ini.
Beliau juga memenangi jawatan presiden tanpa bertanding pada 2018 selepas dibebaskan dari penjara, apabila beliau mengambil alih jawatan itu daripada isteri dan bekas timbalan perdana menteri Dr Wan Azizah Wan Ismail.
Sumber –
https://www.freemalaysiatoday.com/category/bahasa/tempatan/2022/07/16/pilih-presiden-lain-jika-fikir-saya-akan-jilat-perasuah-anwar-beritahu-pkr/

0

0

votes
Article Rating
Kongsikan artikel ini


ROS MUNGKIR JANJI, KENAPA BEGITU LEMBAB BUAT KERJA?

Setakat artikel ini ditulis, jam 10.45 malam 16 Julai 2022, Jabatan Pendaftar Pertubuhan atau RoS masih belum lagi memberikan keputusannya berhubung cadangan pindaan perlembagaan UMNO.
Ini bertentangan dengan janji RoS sebelum ini bahawa mereka akan memaklumkan keputusan sama ada cadangan pindaan perlembagaan UMNO itu diluluskan atau ditolak selewat-lewatnya pada 16 Julai ini.
Tak tahulah jika selepas ini, sebelum 12.00 tengah malam nanti, RoS tiba-tiba memaklumkan keputusannya itu.
Jika demikian, memang kira hebatlah RoS ini – siang malam berkhidmat untuk negara.
Tapi, hari ini adalah hari Sabtu dan esok, 17 Julai pula ialah hari Ahad, sekiranya Isnin baru RoS mahu mengumumkan keputusannya, ia bermakna sudah melebihi tempoh 60 hari sebagaimana itulah tempoh yang ditetapkan.
PAU Khas UMNO untuk meminda perlembagaan dulu diadakan pada 15 Mei dan surat kepada RoS oleh Setiausaha Agung UMNO dikatakan telah dihantar pada 17 Mei.
Jadi, 16 Julai atau hari ini adalah tempoh yang tepat selama 60 hari.
Persoalannya di sini, selain mungkir janji macam kebiasaan orang politik, kenapa RoS begitu lembab dan perlahan dalam membuat kerja?
Mengapa dalam membuat keputusan yang hanya ada dua pilihan – DILULUS atau DITOLAK – perlu mengambil masa begitu lama?
Apa yang RoS susah sangat nak buat keputusan?
Bukankah peraturan sudah ada iaitu jika UMNO telah memenuhi semua syarat yang ditetapkan, maka permohonan itu hendaklah diluluskan tanpa sebarang syarat?
Sebaliknya jika ada syarat yang tidak dipenuhi, tolak sajalah?
Apa yang susah sangat?
Yang penting, sebagai jentera kerajaan, keputusan mesti dibuat dan diberitahu kepada pihak yang memohon.
Janganlah biarkan perkara ini tergantung dan membuatkan pemohon tertunggu-tunggu sehingga menyusahkan mereka.
Dalam hal ini, barangkali kerana bossn menunggu begitu lama, Ketua Pemuda UMNO, Dr. Asyraf Wajdi Dusuki sampai mengingatkan RoS yang dibawah kendalian KDN bahawa Perdana Menteri lebih besar daripada mereka.
Kalau kata dalam tempoh 60 hari keputusan mesti dimaklumkan, tunaikanlah janji tersebut, malah jika lebih cepat diberitahu tentu ia lebih baik lagi.
Ia bukan saja menggambarkan jentera kerajaan cekap dalam menjalankan tugas, malah tidak menyusahkan rakyat sebagai pembayar cukai yang sebahagian daripadanya adalah untuk membayar gaji penjawat awam, termasuk kakitangan RoS sendiri. –
 ShahbudinHusin 16/07/2022.

0

0

votes
Article Rating
Kongsikan artikel ini


PULANG WANG SAJA TIDAK CUKUP, JHO LOW SENDIRI MESTI DIBAWA PULANG

Selepas Pejabat Peguam Negara atau AGC memaklumkan mereka menolak semua tawaran Jho Low berhubung cadangan penyelesaiannya dengan Kerajaan Malaysia, bekas Peguam Negara, Apandi Ali dengan pantas tampil mengesahkan dirinya adalah wakil yang diminta berbuat demikian.
Dalam satu kenyataan, Apandi berkata, beliau dihubungi oleh firma Washington DC, Kobre & Kim pada akhir Mei lalu yang meminta bantuannya untuk mengaturkan pertemuan dengan AGC.
Beliau berkata, tujuan pertemuan itu adalah untuk membincangkan pemulangan wang kepada Kerajaan Malaysia yang didakwa diselewengkan Jho Low daripada 1MDB.
“Saya aturkan beberapa pertemuan, di mana wakil dari Kobre & Kim sendiri datang ke Malaysia.
“Dalam pertemuan itu, yang dibuat di Pejabat Peguam Negara, kerajaan diwakili oleh Peguam Negara sendiri dan pegawainya serta pegawai kanan SPRM.
“Selepas pertemuan itu, yang ketika itu nampak positif, ia tiba-tiba dibatalkan oleh AGC atas sebab yang hanya mereka tahu,” kata Apandi lagi.
Dalam hal berkaitan, The Edge melaporkan, Jho Low menawarkan penyelesaian berjumlah RM1.5 bilion bagi membebaskan dirinya daripada sebarang pertuduhan jenayah berkaitan 1MDB.
Dengan perkembangan terbaru ini, walaupun penyelesaian tidak menjadi kenyataan kerana tawaran Jho Low itu ditolak oleh AGC, beberapa kesimpulan mudah boleh dibuat daripadanya.
Pertama, ia dengan sendirinya mengesahkan Jho Low mengakui kesalahannya mencuri wang melalui 1MDB.
Jika tidak, bagaimana beliau sedia membuat tawaran dengan memulangkan RM1.5 bilion kepada kerajaan Malaysia?
Keseluruhan wang yang diselewengkan Jho Low ialah kira-kira AS$4.5 bilion sebelum ianya diagih-agihkan dan dengan itu keputusan AGC menolak tawaran itu adalah wajar sekali.
Jumlah tawarannya jelas tidak memadai dengan keseluruhan wang yang dicurinya melalui 1MDB.
Begitu pun, jika sekarang Jho Low sedia menawarkan RM1.5 bilion, berapa banyak lagi wang curi 1MDB masih ada dalam poketnya?
Tidakkah tawaran RM1.5 bilion itu sebetulnya amat kecil jumlahnya dan beliau mungkin memiliki banyak lagi bakinya?
Kedua, dengan firma Kobre & Kim yang mengaku mewakili Jho Low telah berhubung dengan Apandi untuk menguruskan pertemuan dengan AGC, ini bermakna bilionaire yang gemar berfoya-foya itu masih ada dan boleh dihubungi.
Apa sebenarnya status Apandi dalam hubungannya dengan Kobre & Kim?
Ketiga, jika Jho Low sendiri memperlihatkan kesedian membuat tawaran yang menunjukkan dirinya adalah bersalah, bagaimana dengan Najib Razak?
Masihkah beliau mahu berpropaganda dan memutar fakta seolah-olah dirinya tidak bersalah dan semua wang yang masuk ke akaun peribadinya kononnya adalah sumbangan daripada Raja Arab Saudi?
Ataukah dengan tindakan terbaru Jho Low ini lebih menjadikan Najib semakin berdepan kesukaran dalam perbicaraan kes 1MDB sedang berjalan sekarang?
Apa pun, jika ada lagi tawaran lain seperti itu selepas ini, pihak AGC harus bertegas bahawa yang paling dikehendaki sekali oleh rakyat Malaysia ialah Jho Low itu sendiri.
Beliau mesti diusahakan untuk dibawa pulang bagi menghadapi pertuduhan jenayah yang dilakukannya yang telah menyebabkan negara menanggung hutang berpuluh bilion dan berpuluh tahun tempoh masa untuk membayarnya.
Kalau Apandi boleh menjadi wakil bagi pihak Kobre & Kim untuk bertemu dengan AGC, tidak bolehkah AGC dan Apandi, demi kepentingan negara, sama-sama pula bekerjasama menekan Kobre & Kim untuk memastikan Jho Low dapat dibawa pulang ke Malaysia?
ShahbudinHusin 17/07/2022.

0

0

votes
Article Rating
Kongsikan artikel ini


SEKAT RAFIZI TIDAK KENA DENGAN PKR SEBAGAI PARTI REFORMASI

Sekiranya pindaan di hari terakhir Kongres Nasional PKR pagi ini, sebagaimana yang telah tersebar luas sejak malam tadi yang memperlihatkan Timbalan Presiden, Rafizi Ramli ditiadakan daripada memberi ucapan penggulungan adalah benar dan sahih, ini adalah sesuatu yang malang dan tidak sepatutnya berlaku bagi sebuah parti yang menjunjung reformasi.
Selain Rafizi ditiadakan daripada berucap sepertimana jadual asal, empat Naib Presiden yang menang baru-baru ini juga menerima nasib yang sama.
Tetapi sudah tentu tujuan utama pindaan itu ialah untuk menyekat Rafizi.
Hanya Ketua AMK, Adam Adli dan Ketua Wanita, Fadhlina Sidek diberi ruang menyampaikan ucapan sebelum Anwar Ibrahim selaku Presiden PKR menyampaikan ucapan penggulungannya.
Apakah Adam dan Fadhlina dibenarkan berucap kepada mereka calon pilihan Presiden ketika bertanding sebelum ini?
Andai kata Fahmi Zainol dan Rodziah Ismail yang menang sebagai Ketua AMK dan Ketua Wanita, apakah mereka akan diberi peluang berucap?
Tidak dinafikan, antara keterujaan perwakilan ke Kongres PKR kali ini ialah untuk mendengar ucapan penggulungan Rafizi yang sejak beliau mengumumkan kembali ke pentas politik, bertanding sebagai Timbalan Presiden dan seterusnya menang jawatan itu, didapati telah memberi nafas segar kepada parti untuk terus bergerak ke hadapan memenangi PRU15 akan datang.
Amat dinanti-nantikan sebenarnya penggulungan beliau untuk perwakilan mendengar sendiri ucapannya yang diharapkan mampu menyuntik semangat tambahan setelah pulang ke cabang masing-masing.
Soalnya, kenapa pindaan kepada aturcara hari ini dilakukan?
Apakah ia atas kehendak Anwar setelah Rafizi melontarkan kritikan terhadapnya semalam atau semua ini kerja-kerja penasihat di sekeling Presiden?
Kenapa takut dengan kritikan dan keberadaan Rafizi?
Bukankah Anwar selalu mengingatkan seluruh ahli dan pimpinan PKR dengan kata-kata azimatnya – jika takut dengan risiko, jangan bicara soal perjuangan?
Tetapi, kenapa tiba-tiba jadi takut dengan Rafizi?
Apakah Rafizi lebih menggerunkan daripada Tun Mahathir Mohamad?
Oleh kerana Rafizi menang dengan majoriti yang besar dalam pemilihan baru-baru ini, menafikannya daripada berucap hanya mengundang lebih banyak masalah, khusus kepada Anwar sendiri.
Meski ia mungkin kerja urusetia, tetapi Anwar sebagai Presiden tidak harus membenarkan ini berlaku kerana ia bertentangan dengan semangat reformasi yang didukung oleh PKR sendiri.
Membenarkan semua ini berlaku hanya memperlihatkan PKR tidak ubah seperti parti salin kulit kepada UMNO kerana sebelum ini hanya UMNO yang selalu menyekat pemimpinnya yang tak sebulu daripada berucap di Perhimpunan Agung parti itu.
Tambahan lagi, sejak kebelakangan ini juga Anwar selalu memberi pesan dengan kata-kata agar dirangkul semua kekuatan untuk menuju kemenangan, maka perkara itu mesti dibuktikan dengan perbuatan.
Kata-kata memberahikan – kita perlu merangkul seluruh kekuatan jika inginkan kemenangan – tetapi tidak disertai amalan, sebaliknya hanya sekadar hiasan di bibir atau dinding FB semata-mata tidak mungkin mampu membawa PKR ke mana-mana.
Untuk itu, belum terlambat untuk Anwar berbuat sesuatu bagi mengembalikan aturcara asal di penutup kongres pagi ini dan membenarkan semua pemenang jawatan utama menyampaikan ucapannya, jika tidak, dibimbangi ketika beliau berucap sebelum tengahari nanti, mungkin lebih banyak kerusi daripada orang yang tinggal dalam dewan.
– ShahbudinHusin 17/07/2022.

0

0

votes
Article Rating
Kongsikan artikel ini


SELAIN PKR, SELURUH RAKYAT MALAYSIA DAN TERMASUK UMNO JUGA PERLU MENYANGGAH NAJIB

Antara intipati penting dalam ucapan penggulungan Rafizi Ramli di Kongres Nasional PKR hari ini, selain menyeru semua pihak bekerja keras bagi memenangkan parti dan menobatkan Anwar Ibrahim sebagai Perdana Menteri, beliau juga menekankan perlunya propaganda dan pembohongan Najib Razak disanggah secara besar-besaran.
Katanya, tindakan Najib berterusan “meracun” pemikiran rakyat dengan propaganda dan pembohongannya perlu ditangani segera dan mahu semua ahli parti itu bersama-sama menghentikannya.
Menurut Rafizi lagi, semua ahli PKR mesti mula bertindak aktif menyanggah apa saja propaganda yang ditonjolkan bekas Perdana Menteri yang sudah dijatuhi hukuman bersalah oleh mahkamah itu.
“Kita kena sanggah Najib, tak boleh biarkan dia bermaharajalela, tak boleh biarkan dia terus syok meracun pemikiran rakyat.
“Mulai hari ini, semua kita bila balik ke kawasan masing-masing, kita perlu terus sanggah Najib sehingga kita hantar dia ke penjara,” katanya dengan penuh semangat dan disambut tepukan gemuruh oleh perwakilan.
Serentak itu, Timbalan Presiden PKR itu mengumumkan laporan polis secara besar-besaran akan dibuat terhadap Najib pada Selasa ini berhubung pembohongan dan isu perkauman yang dimainkannya.
“Hari Selasa nanti kita buat laporan polis secara besar-besaran, tak boleh biarkan dia terus main isu perkauman.
“Selepas ini kalau Najib berbohong, kita buat laporan polis demi laporan polis lagi,” tambah Rafizi.
Jika kita perhati dengan teliti, propaganda palsu dan mainan sentimen perkauman oleh Najib sebagaimana didakwa Rafizi begitu ketara di media sosial bekas Perdana Menteri itu demi semata-mata untuk beliau meraih sokongan dan populariti di sebalik kes mahkamah yang sedang dihadapinya.
Di media sosial, Najib terlihat seolah-olah serba tahu, tetapi di mahkamah banyak perkara dijawabnya hanya dengan dua patah perkataan – tak tahu.
Sebab itu, sebagaimana saranan Rafizi, adalah penting untuk semua propaganda, pembohongan dan mainan isu perkuman Najib itu disanggah dengan bersungguh-sungguh.
Ia sebenarnya bukan saja perlu disanggah oleh ahli-ahli PKR, tetapi juga oleh seluruh rakyat Malaysia serta sebahagian ahli UMNO yang bersama kerajaan sedia ada sekarang ini.
Hakikatnya, kerajaan pimpinan Ismail Sabri Yaakob sekarang, salah seorang pemimpin kanan UMNO sendiri jadi tidak stabil adalah kerana sering didesak untuk disegerakan PRU15 oleh kluster mahkamah yang mana Najib merupakan sebahagian daripadanya.
Kadang-kadang desakan serta tekanan agar disegerakan PRU15 itu bukan pun berasaskan fakta, tetapi lebih kepada sentimen dan keinginan hati semata-mata.
Jika tanpa gangguan daripada Najib dan kluster mahkamah, Ismail Sabri tentu dengan aman dan selesa boleh memimpin kerajaan ini sehingga ke akhir penggal Parlimen iaitu Julai tahun depan.
Dalam konteks PKR dan rakyat Malaysia pula, sanggahan kepada Najib lebih untuk memastikan usaha PKR dan PH membina negara berasaskan keharmonian semua kaum mencapai kejayaan akhirnya.
Jika pembohongan dan api perkauman terus disemarakkan, negara bukan saja tidak maju ke depan, malah akan berundur ke belakang kerana tiada negara boleh mencapai kemajuan tanpa perpaduan dan selagi sentimen perkauman menjadi alat politik untuk meraih populariti.
Senang cerita, semua kita rakyat Malaysia perlu bangun menyanggah Najib sehingga beliau ke penjara demi Malaysia yang aman dan sejahtera.
– ShahbudinHusin 17/07/2022.

0

0

votes
Article Rating
Kongsikan artikel ini


ROS PERLU DOKUMEN TAMBAHAN, UMNO CUAI?

Berdasarkan kenyataan Setiausaha Agung UMNO, Ahmad Maslan semalam, adalah jelas Jabatan Pendaftar Pertubuhan atau RoS memerlukan lebih banyak masa lagi sebelum dapat memutuskan sama ada pindaan perlembagaan parti itu diluluskan atau sebaliknya.
Ini kerana surat yang dihantar UMNO kepada RoS sebelum ini didapati tidak lengkap dan jabatan itu memerlukan dokumen tambahan sebagai sokongan.
Untuk itu, RoS telah meminta dokumen berkenaan daripada UMNO dan parti itu telah menghantar lapan dokumen tambahan sebagaimana diminta.
Menurut Ahmad Maslan yang juga Ahli Parlimen Pontian itu, tambahan masa itu perlu diberikan untuk membolehkan RoS meneliti dokumen tambahan yang yang telah diberikan.
“Oleh kerana permohonan RoS yang meminta sebanyak lapan jenis dokumen tambahan, maka itu dianggap sebagai tambahan masa sebelum mereka memberikan maklum balas.
“Kita berilah sedikit masa kepada RoS …mungkin seminggu dua lagi,” tambah beliau.
Dalam hal ini, ternampak bahawa surat permohonan UMNO kepada RoS berhubung cadangan pindaan itu adalah cacat dan tidak lengkap.
Lantaran tidak lengkap itulah menyebabkan RoS memerlukan dokumen tambahan daripada UMNO.
Jika permohonan UMNO lengkap dan sempurna, sudah pasti tiada masalah untuk RoS meluluskannya.
Kenapa ini berlaku?
Ahmad Maslan yang tidak teliti dalam mengemukan surat permohonan kepada RoS atau sememangnya ada peraturan tertentu dilanggar UMNO?
Apakah UMNO berharap oleh kerana UMNO sudah jadi kerajaan dan pemimpinnya memegang jawatan Perdana Menteri, permohonannya mesti diluluskan walau ada peraturan tidak dipatuhi?
Namun demikian, meskipun lapan dokumen telah dihantar, ia belum benar-benar menjamin permohonan UMNO itu sudah lengkap dan tidak lagi berdepan masalah.
Yang nyata, UMNO telah melakukan kecuaian dan tidak mematuhi peraturan dan sebab itu RoS memerlukan dokumen tambahan.
Apabila dokumen tambahan diminta, masa juga diperlukan untuk menelitinya sama ada boleh diluluskan atau tidak.
Makna kata, kalau permohonan itu selepas ini tidak diluluskan, ia bukanlah salah RoS, tapi memang salah UMNO sendiri. –
ShahbudinHusin 18/07/2022.

0

0

votes
Article Rating
Kongsikan artikel ini


SIAPLAH NAJIB, INI DRAF LAPORAN POLIS BESAR-BESARAN ESOK KERANA JADI PUNCA TUNTUTAN WARIS SULU

Minggu lalu, saya telah menunjukkan bahawa masalah yang diwarisi oleh tiga Kerajaan Persekutuan berturut-turut mengenai tuntutan waris Kesultanan Sulu sebenarnya bermula di zaman pentadbiran Dato’ Seri Najib Tun Razak sebagai Perdana Menteri.
Apabila negara mula mengetahui mengenai tuntutan waris Kesultanan Sulu yang melibatkan aset PETRONAS bernilai sekitar RM9 bilion baru-baru ini, Najib cepat-cepat cuba mengalihkan fokus rakyat dengan menuding jari kepada pentadbiran-pentadbiran selepas beliau, sedangkan kertas timbang tara secara jelas menunjukkan fakta notis tuntutan itu telah disampaikan kepada pentadbiran beliau bertarikh 2 November 2017. Tuntutan itu juga bermula selepas pentadbiran beliau menghentikan bayaran kepada waris Kesultanan Sulu sejak 2013 lagi.
Oleh itu, saya berpendapat wajarlah Najib turut mengambil tanggungjawab atas kegagalan dan kecuaiannya semasa menjadi Perdana Menteri di antara 2013 hingga 2017 yang membawa kepada tuntutan waris Kesultanan Sulu yang kini dibebankan kepada setiap pentadbiran Kerajaan Persekutuan selepas beliau.
Undang-undang memperuntukkan bahawa rakyat boleh mengambil tindakan undang-undang, sama ada di bawah Kanun Jenayah (“Penal Code”) atau tindakan saman sivil, terhadap mana-mana penjawat awam yang telah cuai dalam menjalankan tugas awam. Dalam kes ini, kecuaian Najib semasa menjadi Perdana Menteri telah mendedahkan negara kepada tuntutan aset sebanyak RM67.5 bilion.
Dengan ini, saya telah meminta cabang-cabang dan pimpinan KEADILAN seluruh negara untuk membuat laporan polis terhadap kecuaian Najib semasa menjadi Perdana Menteri sehingga membawa kepada tuntutan waris Sulu. Saya juga memanjangkan jemputan kepada aktivis akar umbi AMANAH dan DAP di seluruh negara untuk bersama-sama dengan KEADILAN menyertai siri laporan polis.
Maklumat dan panduan mengenai laporan polis adalah seperti berikut:
Tarikh:
Selasa, 19 Julai 2022
(hari Selasa dipilih untuk mengingatkan Najib janjinya untuk menyaman Wall Street Journal mengenai skandal 1MDB pada hari Selasa, tetapi tidak pernah berlaku)
Tempat:
Balai Polis di seluruh negara
Penyertaan:
Pimpinan KEADILAN semua peringkat di seluruh negara
Draf laporan polis:
“.. Saya, (nama) __________________, No. Kad Pengenalan (IC) ____________, seorang rakyat Malaysia dan pemimpin KEADILAN, ingin membuat laporan polis mengenai kecuaian bekas Perdana Menteri ke-6, Dato’ Seri Najib Tun Razak yang telah menyebabkan negara berdepan dengan tuntutan berjumlah sekitar RM67.5 bilion dari waris Kesultanan Sulu.
Tuntutan ini bermula ekoran keputusan pentadbiran Dato’ Seri Najib untuk menghentikan bayaran tahunan kepada waris Kesultanan Sulu (seperti kehendak perjanjian) dalam tahun 2013. Sepatutnya, sekiranya beliau tidak cuai dalam menjalankan tugas sebagai Perdana Menteri, beliau telah memastikan semua langkah diambil untuk menghalang dan menangani tindakan undang-undang susulan setelah bayaran itu dihentikan.
Keputusan itu mencetuskan langkah balas waris Kesultanan Sulu yang memulakan tindakan saman di peringkat antarabangsa terhadap Kerajaan Malaysia.
Notis tindakan saman yang diambil telah dihantar kepada pentadbiran beliau pada 2 November 2017 semasa Dato’ Seri Najib masih menjadi Perdana Menteri.
Sebagai rakyat Malaysia, saya meminta supaya pihak berkuasa menyiasat Dato’ Seri Najib di bawah peruntukan Kanun Jenayah sedia ada (Akta 574) dan peraturan-peraturan yang mengikat seorang penjawat awam semasa dalam perkhidmatan, seperti Perkara 132 (Perkhidmatan-Perkhidmatan Awam) dan Peraturan-Peraturan Pegawai Awam (Kelakuan dan Tatatertib) 1993 di bawah Perlembagaan Persekutuan (P.U.A. 395) untuk menentukan unsur-unsur kecuaian yang dilakukan Dato’ Seri Najib dalam menangani isu ini.
Saya berharap laporan ini membolehkan kertas siasatan dibuka untuk memastikan penjawat awam menjalankan tugas dengan penuh ketelitian dan tanpa kecuaian yang boleh merugikan rakyat dan negara.
Saya membuat laporan ini demi menjalankan tanggungjawab sivik saya sebagai seorang rakyat…..”
Saya sendiri akan membuat laporan polis di Balai Polis Setiawangsa bersama-sama YB Nik Nazmi Nik Ahmad, Ahli Parlimen Setiawangsa jam 11 pagi esok, Selasa 19 Julai 2022.
Selepas membuat laporan polis, saya galakkan semua yang terlibat membuat kenyataan media, menyebarkan berita dan menghantar berita/visual ke media sosial untuk mendidik rakyat mengenai kesan kecuaian penjawat awam di peringkat tertinggi kepada rakyat.
RAFIZI RAMLI
Timbalan Presiden Keadilan
18 Julai 2022.

0

0

votes
Article Rating
Kongsikan artikel ini


KENAPA NAJIB TAK MAHU ULAS TAWARAN JHO LOW?

Di media sosial, sejak hilang kuasa, Najib Razak selalu menampilkan dirinya sebagai pemimpin serba tahu.
Hampir semua isu semasa diulas, dikomennya dan kerapkali jika isu itu berkaitan kerajaan, beliau akan memberi cadangan-cadangan tertentu yang memperlihatkan seolah-olah dirinya begitu pakar serta serba tahu.
Kadangnya juga terlihat seperti beliau menayangkan dirinya begitu cemerlang ketika memegang jawatan Perdana Menteri dan tidak pernah terbabit dengan apa-apa skandal sehingga menyebabkan BN tumbang pada 2018 lalu.
Selain menyentuh hampir semua isu, Najib juga amat aktif di media sosial di mana berpuluh tulisan dimuat-naik dalam sehari sehingga ada yang menggelarnya “Perdana Menteri FB”.
Di sisi lain, meskipun seperti serba tahu, semua orang juga tahu yang menulis bagi pihak beliau ialah sejumlah admin yang dibayar gaji olehnya.
Kalau berkaitan kucing, itu baru Najib sendiri yang memuat-naiknya.
Sebab itu, tidak menghairankan ketika di mahkamah, Najib sering menjawab tidak tahu ketika ditanya oleh pihak pendakwaraya.
Dalam keterangannya di mahkamah berkaitan kes SRC International, media melaporkan bahawa Najib telah menjawab tidak tahu sebanyak 46 kali.
Dengan jawapan tidak tahu sebanyak 46 kali itu, Najib boleh dianggap mencipta rekod kerana rasa-rasanya tidak pernah ada sesiapa dalam negara ini pernah berbuat demikian sekerap itu di dalam mahkamah.
Tetapi, meskipun aktif dan sering berlagak serba tahu, ada juga isu-isu tertentu yang tidak disentuhnya atau beliau buat-buat tidak tahu berkenaan dengannya.
Antaranya ialah terbaru ini tentang laporan yang menyebut Jho Low, watak utama dalam skandal 1MDB telah menawarkan penyelesaian untuk membersihkan dirinya dengan Kerajaan Malaysia.
The Edge melaporkan, Jho Low felah membuat tawaran sebanyak RM1.5 bilion bagi tujuan itu.
Begitu pun, selain bekas Peguam Negara, Apandi Ali yang telah mengesahkan dirinya adalah pengatur untuk menemukan wakil firma Kobre & Kim yang mewakili Jho Low dengan Peguam Negara, pegawai kanan SPRM dan lain-lain, Pejabat Peguam Negara atau AGC turut mengesahkan kemudiannya bahawa mereka menolak tawaran tersebut.
Kenapa Najib tidak mengulas isu ini?
Bukankah ini isu penting dan menjadi bualan rakyat?
Sepatutnya, sebagai “Perdana Menteri FB” yang serba tahu, beliau tidak harus menyisihkan dirinya daripada memberi komen atau membuat ulasan berkenaan tawaran Jho Low itu.
Kalau pun tidak mahu mengulas tentang bagaimana Apandi Ali yang pernah membebaskannya daripada skandal 1MDB boleh dilantik oleh firma yang mewakili Jho Low, Najib setidak-tidaknya masih boleh mengulas berkenaan penolakan AGC itu.
Misalnya, ulaslah sama ada wajarkah AGC menolak tawaran Jho Low itu atau sebaiknya tawaran tersebut diterima?
Juga komenlah sikit sama ada jumlah RM1.5 bilion yang ditawarkan Jho Low itu suatu jumlah yang berpatutan atau jumlahnya patut dinaikkan lagi?
Nampak macam tak lengkap profail sebagai “Perdana Menteri FB” yang serba tahu jika Najib tidak mengulas atau memberi komen berkaitan isu ini.
Belum terlambat dan masih sempat lagi untuk Najib berbuat demikian demi memenuhi keinginan pengikut-pengikutnya dan rakyat Malaysia yang ingin mengetahu ulasannya.
Jho Low pun barangkali tertunggu-tunggu sama ulasan Najib kali ini.
– ShahbudinHusin 19/07/2022.

0

0

votes
Article Rating
Kongsikan artikel ini


NAJIB BAKAL KEPANASAN, LEBIH 100 LAPORAN POLIS SUDAH DIBUAT DAN ANGKANYA DIJANGKA TERUS MENINGKAT

Lebih 100 ahli PKR membuat laporan polis terhadap Najib Razak pagi ini bagi menggesa pihak berkuasa menyiasat bekas perdana menteri itu berhubung keputusannya menamatkan bayaran tahunan kepada waris Kesultanan Sulu.
Ini berlaku selepas keputusan itu menyebabkan kumpulan Sulu mengheret Malaysia ke proses timbang tara pada Februari, yang menyaksikan mahkamah Perancis memerintahkan Malaysia membayar pampasan kira-kira AS$15 bilion (kira-kira RM67 bilion).
Timbalan Presiden PKR Rafizi Ramli memberitahu

Malaysiakini

bahawa sekurang-kurangnya 140 bahagian PKR di seluruh negara telah bersetuju untuk membuat laporan polis di lokasi masing-masing setakat malam tadi
“Saya telah membuat laporan pada jam 11 pagi tadi, bersama Nik Nazmi (Ahli Parlimen Setiawangsa Nik Nazmi Nik Ahmad) di balai polis Setiawangsa
.
“Setakat ini, 140 cabang telah bersetuju setakat malam tadi untuk mengambil bahagian dalam membuat laporan,” katanya ketika dihubungi petang ini.
Difahamkan Ahli Parlimen PKR Lembah Pantai Fahmi Fadzil juga telah membuat laporannya di balai polis Pantai.
Menurut

hantaran

yang disiarkan di Facebook Rafizi malam tadi, laporan itu dibuat bagi menggesa polis menyiasat dakwaan kecuaian Najib semasa memegang jawatan dengan menghentikan pembayaran tahunan RM5,300 kepada waris Kesultanan Sulu.
Tindakan itu dikatakan telah meletakkan negara berisiko terpaksa membayar berbilion ringgit sebagai pampasan kepada pewaris Kesultanan Sulu.
Rafizi semasa Kongres Nasional PKR baru-baru ini menggesa semua ahli parti di seluruh negara untuk menentang Najib dan naratif Umno dengan membuat laporan polis setiap kali bekas perdana menteri itu “berbohong” kepada orang ramai.
Sementara itu, PKR Hulu Selangor dikatakan telah membuat 43 laporan polis berhubung perkara sama.
Diketuai oleh ketua cabang Dr Sathia Prakash Nadarajan, semua laporan itu dibuat di Ibu Pejabat Daerah Hulu Selangor, petang tadi.
“Kami ingin membuat laporan polis mengenai kecuaian Najib yang telah menyebabkan negara sedang berdepan dengan tuntutan berjumlah sekitar RM67.5 bilion.
“Tuntutan ini bermula ekoran keputusan Najib menghentikan bayaran tahunan kepada waris Kesultanan Sulu pada tahun 2013. Najib sekali lagi tidak serius dengan notis tindakan saman diambil oleh waris kesultanan Sulu yang dimulakan pada tahun 2017.
“Maka, kami meminta pihak berkuasa menyiasat Najib di bawah peruntukan kanun jenayah sedia ada (Akta 574) dan Peraturan-Peraturan mengikat seorang penjawat awam semasa dalam perkhidmatan seperti perkara 132 (Perkhidmatan-Perkhidmatan Awam) dan Peraturan-Peraturan Pegawai Awam (Kelakuan dan Tatatertib) 1993 di bawah Perlembagaan Persekutuan untuk menentukan unsur-unsur kecuaian yang dilakukan olehnya,” katanya kepada

Malaysiakini.
Sumber –
https://m.malaysiakini.com/news/628839

0

0

votes
Article Rating
Kongsikan artikel ini


ANWAR BANTAH MONOPOLI BERNAS, KEUNTUNGAN TAK DIKONGSI DENGAN PESAWAH MISKIN

Ketua Pembangkang Anwar Ibrahim hari ini berkata kira-kira 150,000 pesawah miskin di seluruh negara harus dibenarkan berkongsi keuntungan daripada import beras yang kini dimonopoli oleh Padiberas Nasional Bhd (Bernas).
Bercakap kepada pemberita di Parlimen, Anwar berkata keputusan kerajaan untuk melanjutkan konsesi Bernas selama 10 tahun lagi hanya akan memperkayakan segelintir orang terpilih.
“Kita membantah secara prinsip mana-mana monopoli. Monopoli akan membunuh pesaing lain dan mengakibatkan kenaikan harga.
“Jadi kita sebut tadi kita patut ada tender terbuka,” kata pengerusi Pakatan Harapan (PH) itu.
“Nombor dua, bagi petani termiskin dari Sabah ke Sekinchan (di Selangor) ke Kelantan, benarkan mereka mempunyai sedikit ekuiti supaya keuntungan yang besar itu dapat memberi manfaat kepada mereka secara langsung,” kata Anwar.
Berdasarkan laporan, Anwar berkata Bernas meraih RM1.2 bilion pada 2018, RM1.3 bilion pada 2019 dan RM798 juta pada 2020.
“Pemegang saham juga menerima dividen sebanyak RM670 juta. Tetapi dengan monopoli ini semua pulangan akan diberikan kepada syarikat,” tambahnya.
Kerajaan sebelum ini bersetuju untuk melanjutkan konsesi Bernas untuk tempoh 10 tahun bermula 11 Januari 2021 hingga 10 Januari 2031.
Ditekan lebih lanjut mengenai cadangan PH untuk menyelesaikan isu jaminan makanan, Anwar mengulangi pendirian antimonopoli PH, pada masa yang sama menolak penubuhan pelbagai jawatankuasa kerajaan yang meneliti kebimbangan berkaitan.
“Dengar baik-baik jawapan PM pada Isnin. Apakah penyelesaian kepada masalah keselamatan makanan? (Untuk membentuk) jawatankuasa, jawatankuasa super dan jawatankuasa jihad!
“Kita ada masalah kita akan ada jawatankuasa. Kita ada lebih banyak masalah kita ada jawatankuasa penyelaras. Kita ada masalah serius kita ada jawatankuasa penyelaras yang serius.
“Apa yang perlu kita lakukan ialah menggulingkan ahli jawatankuasa tersebut,” katanya.
Sumber –
https://m.malaysiakini.com/news/628978

0

0

votes
Article Rating
Kongsikan artikel ini


KEBEBASAN TIDAK MEWAJARKAN PENGHINAAN

Sebagai masyarakat yang berbilang kaum dan agama, teras utama membentuk kepelbagaian adalah hormat menghormati antara satu sama lain.
Demi keharmonian, setiap warganegara harus memelihara harga dirinya dan harga diri orang lain dengan cara berbuat kebaikan dan berpesan dengan ketaqwaan.
“Dan bekerjasamalah antara kamu diatas kebaikan dan ketaqwaan, janganlah bekerjasama atas dosa (kejahatan) dan permusuhan” (Al Maidah : 2 )
Akhir-akhir ini nilai hormat kepada pegangan agama seseorang di kalangan rakyat Malaysia semakin terhakis atas nama kebebasan bersuara.
Ada juga perbuatan menghina dibuat atas alasan kebencian sehingga menyakiti agama lain. Kedua-dua alasan ini dilarang oleh undang-undang dalam negara ini kerana ia boleh membawa sentimen permusuhan di kalangan rakyat.
Perbuatan menghina kepercayaan , keturunan mahupun sesuatu etnik perlu difahami rentas agama dan tidak eksklusif untuk agama tertentu sahaja.
Sebab itulah Syariat Islam menganjurkan dakwah dengan berhikmah dan berdebat dengan cara bertamadun dalam konteks silang agama.
Tujuan utama atau Maqasid berdakwah adalah mengekalkan keharmonian dan kerukunan berbagai agama dalam sesebuah masyarakat.
Kebebasan bersuara perlu diletakkan dalam acuan beradab, mengikut undang-undang negara dan dengan niat yang murni.
Ini bagi mengelak kebebasan bersuara disalahguna untuk tujuan benci membenci dan menimbulkan permusuhan di kalangan rakyat.
” Dan serulah ke jalan Tuhanmu (dakwah) dengan berhikmah dan dengan nasihat yang baik dan berdebatlah dengan sesuatu pendekatan yang lebih baik, dan sesungguhnya Tuhanmu lebih mengetahui siapa yang sesat dari jalanNya dan Dia lebih mengetahui siapa yang mendapat petunjuk” (Al Nahlu: 126)
Alasan berseni dalam konteks satira komedi seperti ‘standup comedy’ perlu mengambil kira betapa apa yang dikelakarkan dalam premis terhad itu dapat diakses secara meluas oleh mereka yang di luar sana melalui wahana sosial media.
Hati-hati melahirkan ekpresi seni anda demi memelihara kerukunan sesebuah masyarakat yang sangat berpegang teguh kepada agama dan kepercayaannya.
Kita tidak boleh memaksa masyarakat kita menerima ekpresi kebebasan acuan Barat kerana kita bukan masyarakat Barat, kita ada acuan unik yang terbentuk sejak sekian lama.
Jangan salahkan keunikan masyarakat kita tetapi berkaryalah mengikut acuan kita dan budaya kita!
Yb DS Dr Mujahid Yusof Rawa
Ahli Parlimen Parit Buntar
Naib Presiden Parti AMANAH.

0

0

votes
Article Rating
Kongsikan artikel ini


BAKI KOMITMEN HUTANG 1MDB RM32.08 BILION, ‘JASA’ NAJIB YANG TIDAK HARUS DILUPAI

Jumlah baki komitmen hutang 1Malaysia Development Bhd (1MDB) adalah RM32.08 bilion setakat 30 Jun 2022 dengan andaian kadar tukaran wang asing AS$1 bersamaan dengan RM4.50, kata Menteri Kewangan Tengku Datuk Seri Zafrul Tengku Abdul Aziz.
Beliau berkata, bagi tempoh April 2017 hingga Mei 2022, kerajaan telah menyalurkan bantuan kewangan dalam bentuk pinjaman atau pendahuluan sebanyak RM10.85 bilion melalui Kementerian Kewangan (MOF) dan syarikat Menteri Kewangan Diperbadankan (MKD) untuk bayaran komitmen dan faedah hutang 1MDB berikutan masalah kewangan dihadapi 1MDB sebelum ini.

“Selain daripada bantuan kewangan langsung kerajaan, faedah hutang 1MDB juga dibiayai dengan menggunakan dana pemulihan aset 1MDB yang disimpan dalam satu Akaun Amanah di bawah MOF yang dikenali sebagai Akaun Amanah Mendapatkan Kembali Aset,” katanya dalam jawapan bertulis di persidangan Dewan Rakyat di Kuala Lumpur, hari ini.
Menjelaskan selanjutnya, Tengku Zafrul berkata setakat 30 Jun 2022, jumlah dana pemulihan aset 1MDB yang berjaya diperoleh semula adalah sebanyak RM19.28 bilion daripada beberapa mata wang asing termasuk dolar Amerika Syarikat, dolar Singapura dan dolar Australia.
“Dana ini telah dan akan digunakan bagi tujuan pembayaran hutang 1MDB dengan sebanyak RM10.84 bilion telah digunakan untuk tujuan pelunasan hutang 1MDB setakat 30 Jun 2022.
“Pada masa ini, dana itu masih berbaki sebanyak RM8.83 bilion (termasuk hibah dan untung atau rugi tukaran asing),” katanya.

Selain itu, Tengku Zafrul berkata proses untuk mendapatkan semula dana 1MDB sedang berjalan dan menyifatkannya sebagai suatu proses rumit dan panjang serta boleh memakan masa bertahun lamanya.
“Ini bukan sahaja melibatkan kerjasama beberapa agensi tempatan dengan asing, malah turut meliputi proses perundangan di mahkamah dan proses rundingan penyelesaian,” katanya.
Namun, beliau menegaskan bahawa kerajaan tetap komited dalam meneruskan usaha untuk mendapatkan semula semua dana berkaitan 1MDB yang telah diseleweng, sama ada melalui tindakan undang-undang mahu pun rundingan penyelesaian.
“Matlamat utama adalah untuk memaksimumkan pulangan bagi melunaskan hutang 1MDB dan mengurangkan beban kewangan kerajaan,” kata beliau.
 – Bernama.
Sumber –
https://m.malaysiakini.com/news/629142

0

0

votes
Article Rating
Kongsikan artikel ini


MENGAPA SAYA MENENTANG USUL SOSMA?

Mengapa saya menentang usul Menteri Dalam Negeri pada petang ini 20 Julai 2022 yang akan mencadangkan kepada Dewan Rakyat suatu usul berbunyi :
“Bahawa Majlis ini membuat suatu ketetapan untuk membatalkan keputusan Majlis Mesyuarat 23 Mac 2022 berkenaan dengan usul menurut subseksyen 4(11), Akta Kesalahan Keselamatan (Langkah-langkah Khas) 2012 supaya subseksyen 4(5), Akta ini hendaklah terus berkuat kuasa bagi tempoh 5 tahun lagi mulai dari 31 Julai 2022.”
Sebelum saya nyatakan alasan-alasan mengapa saya menentang usul Menteri Dalam Negeri tersebut adalah elok untuk saya menjelaskan apa itu subseksyen 4(5) Akta Kesalahan Keselamatan ( Langkah-langkah Khas) 2012 ringkasnya disebut Sosma.
Subseksyen 4(5) Sosma memberi kuasa kepada polis menahan sesiapa tahanan Sosma bagi tempoh 28 hari untuk tujuan melengkapkan penyiasatan.
Manakala subseksyen 4(11) Sosma menyatakan bahawa subseksyen 4(5) hendaklah disemak setiap 5 tahun dan akan terhenti berkuatkuasa jika tidak diluluskan oleh kedua-dua Dewan iaitu Dewan Rakyat dan Dewan Negara.
Mengapa kita perlu membantah subseksyen 4(5) Sosma ini? Hujah saya seperti berikut:-
Pertama, kuasa yang diberi kepada polis di bawah subseksyen 4(5) Sosma itu adalah zalim dan menindas.
Mengapa saya berkata begitu?
Tempoh 28 hari tahanan tanpa bicara itu adalah satu tempoh yang panjang.
Cuba kita bandingkan dengan kesalahan jenayah yang lain.
Seseorang suspek hanya boleh ditahan reman selama 14 hari sahaja seperti yang ditetapkan oleh Kanun Acara Jenayah (Criminal Prosedure Code, CPC)
Di bawah CPC, pihak polis tidak boleh tahan seorang suspek itu tanpa bicara.
CPC menetapkan bahawa suspek mesti dibawa di hadapan seorang Majistret dalam tempoh 24 jam untuk mendapatkan perintah tahanan reman.
Suspek boleh diwakili oleh seorang Peguam dalam prosiding permohonan perintah reman oleh polis di Mahkamah.
Selain itu, Majistret tidak dengan mudah-mudah memberi perintah reman 14 hari sekaligus.Majistret ada kuasa budi bicara.
Suspek yang dituduh membunuh sekalipun diberi hak oleh undang-undang di bawah CPC untuk diwakili oleh Peguam dan tahanan reman ke atasnya dibuat atas pertimbangan dan keputusan Mahkamah oleh seorang Majistret.
Tetapi di bawah subseksyen 4(5) Sosma, hak-hak tersebut dinafikan.Sebab itu saya katakan Akta Sosma ini zalim.
Kedua, subseksyen 4(5) Sosma tersebut bertentangan dan bercanggah dengan Perlembagaan Persekutuan, iaitu undang-undang tubuh Malaysia yang merupakan Undang-undang tertinggi di Negara kita ini.
Di bawah Perkara 5(1) Perlembagaan Persekutuan dengan jelas menyatakan bahawa tiada seorang pun boleh dilucutkan kebebasan dirinya kecuali mengikuti undang-undang.
Kemudian di bawah Perkara 5(3) Perlembagaan Persekutuan disebut pula bahawa jika seorang ditangkap maka dia hendaklah dibenarkan dibela oleh seorang Peguam pilihannya.
Hak untuk mendapatkan khidmat Peguam dan dibawa ke Mahkamah untuk perintah tahanan bagi tujuan siasatan polis dinafikan di bawah subseksyen 4(5) Sosma.
Pada 23 Mac 2022 Usul yang sama dibawa oleh Menteri Dalam Negeri telah ditolak oleh Dewan Rakyat.
Empat bulan kemudian iaitu pada petang 20 Julai 2022 ini, Menteri Dalam Negeri membawa usul ini sekali lagi ke Dewan Rakyat.
Hassan Abdul Karim
Ahli Parlimen Pasir Gudang
Ahli Jawatankuasa Pilihan Khas Parlimen Mengenai Hak Asasi dan Hak-Hak di bawah Perlembagaan
20 Julai 2022

0

0

votes
Article Rating
Kongsikan artikel ini


NAJIB AKHIRNYA SEDAR BELIAU BAKAL KE DALAM…

Di bawah ini adalah reaksi Najib Razak sebagai mengulas tulisan Tun Mahathir Mohamad yang bertajuk ‘Jailing Najib’.
Tun, dengan segala hormatnya orang ramai kini mahu tahu kenapa Peguam Negara kerajaan PH tulis surat luar biasa bodoh yang telah menjejaskan kedaulatan Sabah serta aset luar negara Malaysia bernilai RM66 bilion.
Orang ramai mahu tahu kenapa tiada seorang pun dalam kerajaan PH termasuk PM, Menteri-menteri PH, Timbalan Menteri PH, Ahli Parlimen PH dan Ketua Menteri Sabah masa itu tidak mengetahui kewujudan surat ini dan kita mahu tahu siapa yang luluskan surat tersebut.
Tapi kamu pula tiap-tiap hari ratib Najib, Najib dan Najib.
Tun, dengan segala hormatnya jikapun saya masuk ke dalam pun, ianya tidak bermaksud parti PETAI kamu tidak akan terus mendapat telur pada PRU15 akan datang. Tidak bermakna peluang anak kamu jadi PM menjadi lebih cerah.
Posting Tun M: https://www.facebook.com/100044516073020/posts/pfbid02Zf863JnvSA9jqYkZzWkc4RqL8kAuEpu5bVWGx3r777P1virYwVs8aoXyrSKcz812l/?d=n
NAJIB RAZAK
Bekas Perdana Menteri.
Apakah dengan ayat ‘jika pun saya masuk ke dalam’ yang ditulis Najib dalam perenggan akhir itu bermakna sekarang ini beliau semakin sedar dirinya bakal ke penjara?
Rayuan akhir Najib dalam kes SRC International akan didengar di Mahkamah Persekutuan selama 10 hari bermula 15 Ogos depan.
Dan semalam usaha Najib untuk mendapatkan khidmat Peguam Diraja daripada London dalam kes rayuan akhirnya itu ditolak oleh mahkamah.
Tidak pernah rasanya sebelum ini Najib menyebut ayat ‘jika pun saya masuk ke dalam’ atau yang sepertinya, mahu pun yang membawa maksud seumpama dengannya.
Adakah ini menunjukkan Najib sudah benar-benar sedia untuk ke penjara?
– ShahbudinHusin 22/07/2022.

0

0

votes
Article Rating
Kongsikan artikel ini


TERUSKAN SANGGAH NAJIB, SEJARAH TELAH MEMBUKTIKAN BELIAU ADALAH PENAKUT

Dalam ucapannya di Kongres Nasional PKR Sabtu lalu, Rafizi Ramli menekankan laporan polis yang dibuat terhadap Najib Razak bukan saja untuk menyanggah pembohongan, propaganda palsu dan mainan sentimen perkauman yang dimainkannya, bahkan juga kerana menganggap bekas Perdana Menteri itu seorang yang penakut.
“Kita kena sanggah, tak boleh biarkan dia bermaharajalela, tak boleh biarkan Najib syok racun rakyat.
“Mulai hari ini semua kita bila balik, kita terus sanggah Najib sehingga kita hantar dia ke penjara.
“Hari Selasa nanti kita buat laporan polis secara besar-besaran, tak boleh biarkan dia main isu perkauman.
“Selepas ini kalau Najib berbohong kita buat laporan polis demi laporan polis…sebab saya tahu Najib penakut.
“Dia sembang kencang selama ini kerana tidak ada orang sanggah dia,” tegas Timbalan Presiden PKR itu lagi.
Benarkah Najib seorang yang penakut?
Seseorang itu, kalau dia seorang yang berani, dia pasti lebih berani apabila sedang berkuasa.
Malah, dengan adanya kuasa juga, seorang yang penakut pun mampu bertukar menjadi berani.
Lebih-lebih jika kuasa yang dimiliki itu ialah sebagai Perdana Menteri yang kekuasaannya tanpa sempadan dan mampu menundukkan ramai orang.
Tetapi, adakah Najib seorang yang berani ketika memegang jawatan Perdana Menteri?
Dengan kekuasaan dalam tangan sebagai Perdana Menteri ketika itu, tanpa keraguan, Najib boleh dianggap seorang yang amat penakut dan langsung tidak berani.
Beliau hanya sembang kencang ketika berucap secara sehala, tetapi tidak pernah berani untuk berdebat, waima berdialog sekali pun.
Di dalam Parlimen, semua isu berkaitan 1MDB dilarang sama sekali untuk dibincangkan kerana beliau takut untuk berhujah.
Semua sidang akhbar beliau hanya dihadkan kehadiran kepada media pembodek saja, manakala media yang kritikal dilarang terus untuk menghadirinya lantaran takut dengan soalan wartawan.
Dinding FB beliau langsung tidak berfungsi, kecuali menyiarkan berita dan gambar program-program yang dihadirinya saja.
Kenapa demikian?
Sebab utama, khususnya berkaitan skandal 1MDB, ialah kerana tingkah laku beliau ketika itu diasak dan disanggah oleh segenap lapisan rakyat daripada pelbagai penjuru.
Apa saja kenyataan, ucapan, idea dan cadangannya disanggah sebagai tidak relevan, malah asakan rakyat di media sosial berkaitan 1MDB hampir membuatnya terhimpit ke dinding.
Dengan sanggahan sedemikian rupa, walau ada kuasa sebagai Perdana Menteri dan dikelilingi puluhan penasihat serta pegawai di PMO, beliau akhirnya jadi penakut dan kecut.
Setelah UMNO hilang kuasa dan Najib dijatuhkan yang diikuti pelbagai pergolakan politik muncul kemudiannya, tumpuan kepada beliau beransur-ansur berkurangan, meski di ketika yang sama rakyat tidak lupa tentang barang kemas, beg tangan, wang tunai dan pelbagai perhiasan yang dirampas daripada kediamannya, selain kes mahkamahnya yang masih bertali-arus.
Dalam keadaan kurangnya tumpuan dan sanggahan itulah Najib mengambil kesempatan mempopularkan dirinya melalui slogan dan kempen Malu Apa Bossku, di samping lebih kerap turun bersosial bersama rakyat di kawasan tumpuan ramai dan memperlihatkan seolah-olah dirinya teraniaya.
Pokoknya Najib jadi popular melalui sembang kencangnya selaku “Perdana Menteri FB” sejak hilang kuasa tidak lain adalah kerana sanggahan rakyat terhadapnya tidak lagi sekuat ketika beliau berkuasa kuasa.
Kini, dengan tanpa kuasa dan bakal ke penjara, Najib sebenarnya bukanlah sudah bertukar menjadi berani.
Kalau ketika ada kuasa pun beliau penakut, tidak mungkin setelah tiada kuasa seperti sekarang, dirinya tiba-tiba jadi berani.
Beliau tampak berani dan macam serba tahu dengan pelbagai cadangan serta idea, walau terbukti di mahkamah dianya seorang yang serba tidak tahu, adalah semata-mata kerana tiada sanggahan sekuat dulu terhadapnya.
Walaupun kini beliau berani menyahut cabaran berdebat dengan Anwar Ibrahim, ia tidaklah membuktikan beliau benar-benar berani.
Ini kerana, Najib meletakkan pelbagai syarat dalam dalam debat tersebut, sementara Anwar langsung tidak meletakkan apa-apa syarat.
Pemimpin PH, kecuali beberapa orang tertentu saja, terutama selepas tidak lagi menjadi kerajaan, hampir tidak lagi menyanggah apa yang dilakukan Najib.
Hanya kini, setelah Rafizi kembali dan menjadi orang nombor dua dalam PKR, ternampak arus sanggahan terhadap Najib itu dilihat berpotensi bertukar daripada riak-riak kecil pada mulanya kepada ombak yang kian membesar.
Rata-rata netizen di media sosial memberi respon yang positif terhadap usaha Rafizi dalam menyanggah Najib itu dan beberapa isu yang beliau bangkitkan sejak kebelakangan ini seolah-olah kejutan kepada rakyat daripada lena yang panjang.
Percayalah, Rafizi dengan usahanya melakukan sanggahan terhadap Najib dalam pelbagai isu, bahkan laporan polis besar-besaran berkaitan waris Sulu juga sudah dilakukan, tidak mustahil ombak akan bertukar menjadi gelombang dalam beberapa bulan akan datang.
Dan percayalah juga, jika sanggahan ketika berkuasa pun mampu menjadikan beliau kecut dan penakut, sanggahan ketika laluan ke penjara semakin terbuka ini pasti lebih mudah lagi membuatkannya dibelenggu oleh rasa takut semula.
Dalam hal ini, tidak dinafikan ada benarnya apabila Rafizi kata Najib sebenarnya seorang yang penakut.
Yang penting, jangan berhenti menyanggah Najib dan semua pembohongan, propaganda palsu serta autanya mesti cepat-cepat disanggah.
– ShahbudinHusin 22/07/2022.

0

0

votes
Article Rating
Kongsikan artikel ini


PERANGAI LAMA BELI ASET DI LONDON BOLEH JEJAS 8 JUTA PENDEPOSIT TH

Menurut berita dari portal The Edge bertarikh 21 July/ 2022, Lembaga Tabung Haji (LTH) telah membeli hartanah di London bernilai £247.5 juta bersamaan RM1.32 bilion. Vendornya Sinarmas menjual semua sahamnya kepada TH pada nilai £247.5juta.
Transaksi tersebut tidak menyatakan harga belian sebenar (acquisition price) dan hanya memaklumkan nilai hartanah yang dikenali sebagai bangunan Great Minster.
Pihak Menteri perlu telus dalam menyatakan kos sebenar keseluruhan pembelian termasuk yuran brokerage atau komisyen yang dibayar kepada broker yang dilantik.
Masalah menyembunyikan harga belian sebenar telah menimbulkan berbagai tanggapan negatif rakyat khususnya umat Islam terhadap ketelusan pihak TH dan kepentingan pihak tertentu yang mengaut yuran komision yang tidak masuk akal tinggi.
Dalam keadaan kejatuhan nilai ringgit akhir-akhir ini pembelian tersebut boleh membawa risiko kepada pulangan nilai jika berlaku transaksi untuk dijual kemudian hari.
Selain daripada itu melonggokkan pelaburan RM1.32 bilion kepada hanya satu hartanah turut mengundang risiko kepada keutuhan aset TH.
Kenyataan saya ini datang atas kebimbangan apakah pengurusan TH kembali ke “perangai lama” tanpa pengurusan risiko aset yang berkesan dan berhemah sehingga potensi menjejaskan 8 juta pendeposit dan menjejaskan fasa kelestarian TH demi kepentingan umat Islam.
Adalah lebih baik ditumpukan kepada perubahan struktural regim kos subsidi haji bagi menangani kenaikan kos haji daripada menanganinya dengan pembelian aset yang berisiko tinggi di luar negara.
Pengalaman TH sebelum 2018 yang lemah dalam pengurusan risiko aset serta tatakelola kewangan yang tidak telus telah membawa kepada jurang negatif antara aset dan liabilti sebanyak RM4.1bilion yang dicatitkan dalam laporan audit 2017.
Sejak 2015 pemberian hibah atau dividen melanggar seksyen 22(3)(a) yang mensyaratkan aset tidak boleh kurang daripada tanggungan.
Tujuan penstrukturan semula pada tahun 2018 adalah untuk TH mematuhi perundangan yang ditetapkan untuk tujuan pengeluaran Hibah yang menepati undang-undang tubuh TH.
Pihak kami dengan pengurusan yang telus telah berjaya mengimbangi aset dan tanggungan sehingga TH kini kembali ke landasannya yang betul dan mengikut undang-undang.
Yb DS Dr. Mujahid Yusof Rawa
Ahli Parlimen Parit Buntar
Naib Presiden Parti AMANAH
22 July 2022

0

0

votes
Article Rating
Kongsikan artikel ini